text:
mar.
10
mai
2011
ISOMO RYA MBERE
Igitabo cy’Ibyakozwe n’Intumwa (Intu 2, 14.22b-33)
Ku munsi wa Pentekositi, 14Petero ahagararanye na ba Cumi n’umwe arangurura ijwi agira ati «Bantu bo muri Yudeya, namwe mwese abatuye i Yeruzalemu, nimumenye neza ibi ngibi kandi mutege amatwi amagambo yanjye. 22bYezu w’i Nazareti, uwo muntu Imana yemeje muri mwe imukoresha ibitangaza, ibikorwa n’ibimenyetso bikomeye rwagati muri mwe nk’uko mubizi ubwanyu, 23uwo muntu rero bikurikije umugambi udakuka w’Imana, amaze gutangwa mwaramwishe, mumubambisha ku musaraba amaboko y’abagome. 24Ariko Imana yaramuzuye imubohora ku ngoyi z’urupfu, kuko bitashobokaga ko rumuherana. 25Koko kandi Dawudi yavuze ibimwerekeyeho ati ‘Narebaga Nyagasani imbere yanjye ubudahwema, kuko ari iburyo bwanjye, kugira ngo ntadandabirana. 26Ni cyo gituma umutima wanjye uri mu byishimo, n’ururimi rwanjye rukaba runezerewe, byongeye kandi nzaruhukana icyizere, 27kuko utazatererana ubugingo bwanjye mu kuzimu, kandi ntuzatume intungane yawe imenyana n’ubushanguke. 28Wamenyesheje inzira zigana mu bugingo, unyuzuzamo ibyishimo unyereka uruhanga rwawe.’
29Bavandimwe, nta cyambuza kubabwira nta shiti ko umukurambere wacu Dawudi yapfuye, ko yahambwe ndetse n’imva ye ikaba ikiri iwacu kugeza uyu munsi. 30Nyamara kuba yari umuhanuzi, kandi yazirikanaga ko Imana yamusezeranyishije indahiro kuzicaza ku ntebe ye y’ubwami uwo mu bamukomokaho, 31yabonye atyo mbere y’igihe iby’izuka rya Kristu, maze amuvugaho ati ‘Ntiyatereranywe ikuzimu kandi umubiri we ntiwigeze umenyana n’ubushanguke.’ 32Yezu uwo rero Imana yaramuzuye, twese turi abahamya babyo. 33Aho amariye gukuzwa n’ububasha bw’Imana, no guhabwa na Se Roho Mutagatifu wasezeranywe, amusendereza mu bantu nk’uko mubibona kandi mubyumva.»
ZABURl (Zab 16 (15), 1-2a.5, 7-8, 9-10, 2b.11)
Inyik/ Nyagasani, wamenyesheje inzira y’ubugingo.
Mana yanjye, unyiragirire kuko ari wowe buhungiro bwanjye.
Uhoraho ndamubwiye nti «Ni wowe Mutegetsi wanjye !
Uhoraho, wowe munani wanjye n’umugabane wanjye,
uko nzamera ni wowe ukuzi.»
Ndashimira Uhoraho ungira inama,
ndetse na nijoro umutima wanjye urabinyibutsa.
Uhoraho mpora muzirikana ubudahwema,
ubwo andi iruhande sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n’umubiri wanjye ukadendeza mu ituze ;
kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
Nta mahirwe yandi nagira atari wowe !
Uzamenyesha inzira y’ubugingo;
hafi yawe ni ho haba umunezero usendereye,
iburyo bwawe hakaba umudabagiro udashira.
ISOMO RYA KABIRI
Ibaruwa ya mbere ya Mutagatifu Petero Intumwa (1 Pet 1, 17-21)
Bavandimwe, 17niba mwiyambaza lmana nk’Umubyeyi wanyu, Yo itagira aho ibogamira kandi igacira buri muntu urubanza ikurikije ibikorwa bye, nimugendere mu gitinyiro igihe cyose muri ku isi ; 18kuko muzi y’uko atari ibintu bishanguka nka zahabu cyangwa feza, byabarokoye mu migenzereze mibi mwarazwe n’abakurambere banyu; 19ahubwo ko mwarokowe n’amaraso y’agaciro gakomeye ya Kristu, nk’ay’intama itagira inenge cyangwa ubwandure. 20Kristu ni We watoranyijwe mbere y’ihangwa ry’isi, kandi agaragazwa mu bihe by’indunduro ku mpamvu yanyu. 21Ni na We mukesha kwemera Imana yamuzuye mu bapfuye kandi ikamukuza, ku buryo ukwemera kwanyu n’amizero yanyu bishingira ku Mana.
IBANGONDIRIMBO RIBANZIRIZA IVANJILI (Lk 24, 32)
Alleluya Alleluya.
Nyagasani Yezu, dusobanurire Ibyanditswe!
Imitirna yacu niyuzure ibinezaneza igihe utuvugisha.
Alleluya.
IVANJILI
+ Luka (Lk 24, 13-35)
Ku munsi wa gatatu nyuma y’urupfu rwa Yezu, 13babiri mu bigishwa bajyaga mu rusisiro rwitwa Emawusi ; kuva i Yeruzalemu kugerayo hari urugendo rw’amasaha nk’abiri. 14Bagendaga baganira ibyari bimaze kuba byose. 15Igihe rero bakibivugana kandi babyibazaho, Yezu ubwe arabegera ajyana na bo. 16 Ariko amaso yabo yari ameze nk’ahumye ntibamumenya.
17Yezu arababwira ati «Ese ibyo mugenda muvugana ni ibiki ?» Baherako barahagarara, ariko bijimye mu maso. 18Umwe muri bo witwaga Kiliyofasi aramubaza ati «Ni wowe wenyine uba i Yeruzalemu utazi ibyahabaye muri iyi minsi ?» 19Arababaza ati «Ni ibiki se ?» Baramusubiza bati «Ni ibyabaye kuri Yezu w’i Nazareti, wari waragaragaje mu bikorwa no mu magambo ko ari umuhanuzi ukomeye, imbere y’Imana n’imbere ya rubanda. 20Twavuganaga n’ukuntu abatware b’abaherezabitambo n’abakuru bacu bamutanze ngo apfe maze bakamubamba ku musaraba. 21Twebweho twari twizeye ko ari we uzarokora Israheli ; none dore uyu munsi ubaye uwa gatatu ibyo byose bibaye. 22Icyakora bamwe mu bagore b’iwacu badutangaje. Mu gitondo cya kare bagiye ku mva 23maze ntibahasanga umurambo we, nuko bagaruka bavuga ko abamalayika bababonekeye, bakababwira ko ari muzima. 24Ubundi kandi bamwe muri twe bagiye ku mva babisanga uko abagore bari babivuze, ariko we ntibamubona.» 25Nuko Yezu arababwira ati «Mwa biburabwenge mwe, mutinda kwemera ibyo Abahanuzi bavuze! 26None se Kristu ntiyagombaga kubabara atyo ngo abone kwinjira mu ikuzo rye ?» 27Nuko ahera kuri Musa n’Abahanuzi bose, maze abasobanurira ibimwerekeyeho biri mu Bitabo bitagatifu.
28Bageze hafi y’urusisiro bajyagamo, Yezu asa n’uwikomereza urugendo. 29Ariko bo baramwinginga bati «Gumana natwe kuko bugorobye, umunsi ukaba uciye ikibu.» Nuko arinjira kugira ngo agumane na bo. 30Igihe rero yari ku meza hamwe na bo afata umugati, ashimira Imana, arawumanyura, arawubahereza. 31Nuko amaso yabo arahumuka noneho baramumenya. Hanyuma agira atya arazimira ntibongera kumubona. 32Basigara babwirana bati «Mbega ukuntu imitima yacu yari yuzuye ibinezaneza igihe yatuganirizaga mu nzira, adusobanurira Ibyanditswe !»
33Ako kanya barahaguruka basubira i Yeruzalemu. Bahasanga ba Cumi n’umwe bateranye bari kumwe na bagenzi babo bandi, 34bavuga bati «Ni koko ! Nyagasani yazutse kandi yabonekeye Simoni!» 35Na bo rero babatekerereza uko byagenze mu nzira, n’uburyo bamumenye amanyura umugati.


c: text/html

text:
Perezida Rodrigo Duterte wa Philippines usanzwe agaragaza amagambo akakaye mu mbwirwaruhame agenda atanga zitandukanye, yongeye kuvuga ko intambara arimo arwana yo guhashya abacuruza ndetse n’abakoresha ibiyobyabwenge ayigereranya nk’intambara ya kabiri y’isi yose.
Perezida Rodrigo Duterte, mu byo yiyemeje kuva yajya ku butegetsi mu kwezi kwa Gatandatu, harimo kurwanya ikintu cyose cyaba gifite aho gihuriye n’ibiyobyabwenge, kandi ngo ntabwo azaruhuka atararangiza gukemura ibyo bibazo byose.
Avuga ko we ubwe yifuza kwica abantu benshi ku buryo azageza ku mubare w’abayahudi bishwe na Hitler. Kugeza ubungubu mu byegeranyo byagiye bikorwa, byagaragaye ko hari abagera ku 3.000 bamaze kwicirwa muri ibi bikorwa byo guhagarika ibiyobyabwenge muri Philippines.
Nyuma yo kwica abakekwaho kuba bafite aho bahurira n’ibiyobyabwenge, bashyira ibyapa ku mirambo yabo bigaragaza icyaha cyatumye bicwa.
Nk’uko BBC dukesha iyi nkuru ibitangaza, ngo Duterte ubwo yavugaga kuri iki kibazo yagize ati “Hitler yishe abayahudi miliyoni eshatu, kandi hari abacuruza ibiyobyabwenge bagera kuri miliyoni eshatu. Icyanshimisha cyane ni uko abo bose nabica nkabamara.”
Ubusanzwe abatavuga rumwe n’uyu mukuru w’igihugu bamwita mubyara wa Hitler, ariko abo nabo yababwiye ko icyo kibazo aricyo kimuraje ishinga kurusha ibindi. Akomeza agira ati: "Ndamutse ndangije icyo kibazo mu gihugu cyanjye yaba ari inzira ikomeye mu gutunganyiriza abana bazavuka mu myaka iri imbere kuzagira ubuzima buzira ibyo byaha byose.”

robotstxt: allowed

filter: keep


text:
Ku Muhima bakajije irondo birinda ubujura n’amabandi bihaba
Umurenge wa Muhima watangije irondo ry’umwuga rizawufasha mu bihe by’iminsi mikuru ya Noheli n’Ubunani kuko aribwo hakunze kugaragara ubujura n’urugomo.
Ubuyobozi bw’umurenge wa Muhima bwatangaje ibi, nyuma yo gutoza abazarikora 200 no kubaha ibikoresho bazifashisha, tariki ya 18 Ugushyingo 2016.
Mu gihe cy’iminsi mikuru isoza umwaka muri uwo murenge hakunze kumvikana ubujura n’abandi bikunze guteza umutekano muke, nk’uko byatangajwe n’Umuyobozi w’Umurenge wa Muhima, Ruzima John.
Si mu mpera z’umwaka gusa hakunze kumvikana ubujura n’urugomo. Kuko nko mu kwezi kwa Nzeli 2016 ahitwa "Dobandi" abajura bahamburiye umuntu amafaranga na telefone baranamukomeretsa.
Agira ati “Niyo mpamvu twabatoje tukanabagenera ibikoresho bibafasha gukora mu mwijima no mu gihe cy’imvura. Kutagira itoroshi byatuma abajura bihisha abanyerondo hagati y’amazu bakaba babakubita amabuye.”
Abo batojwe gukora irondo bahawe amatoroshi n’amakoti arinda imvura n’imbeho. Bahuguwe mu gihe cy’icyumweru ku buryo bwo gufata abagizi ba nabi no gukora bubahiriza umwuga.
Stanley Rutayisire ukuriye irondo mu murenge wa Muhima, avuga ko amatoroshi abanyerondo bahawe ashobora kubonesha kugera muri metero 400.
Akomeza avuga ko ibyo bikazabafasha gukurikirana abahungabanya umutekano bagenda bihishahisha mu mazu y’akajagari ko ku Muhima ahasanzwe hazwi ku izina rya ‘De Bandits’.
Umunyerondo witwa Mukezamfura Samuel avuga ko ubusanzwe imvura yabaga nyinshi bakajya kuyugama bigatuma abagizi ba nabi babona urwaho. Ariko amakote bahawe ngo azabafasha gukora no mu mvura.
Mu rwego rwo kubaka irondo ry’umwuga, umurenge wa Muhima uvuga ko uzakomeza gutanga amahugurwa ku bashinzwe uwo murimo buri mezi atatu, no kubaha ibikoresho by’ibanze bibafasha.


text:
Imana yacu si Baali, si Ashela, si Dagoni
« Maze abantu bose babibonye bikubita hasi bubamye baravuga bati « Uwiteka niwe Mana, Uwiteka niwe Mana » I aAbami 10 : 39
Haleluya Uwiteka niwe Mana naho ibindi byitwa ibigirwamana!
Natekereje izi nkuru za Eliya. Ngo cyari igihe abantu baheze mu rungabangabo, batazi Imana iyo ariyo. Muri iyi mirongo baragaragaza ukuntu binginze ikigirwamana Baali ariko kuko atari Imana kitagira amatwi , kitagira amaso, wapi biba iby’ibusa, ariko Eliya ngo ahamagaye Imana, iza yiruka yerekana ko ari Imana nya Mana maze abantu bava mu rujijo.
1. Aha bahamagaraga Baali
« Nuko Eliya abwira abahanuzi ba Baali ati « Ngaho nimuhitemo iyanyu mfizi, abe arimwe mubanza kubaga kuko muri benshi, maze mutakambire izina ry ‘imana yanyu ariko ntimucanemo ». Nuko bazana imfizi bahawe barayibaga, maze batakambira izina rya Baali uhereye mu gitondo ukageza ku manywa y’ihangu bavuga bati « Nyamuna Baali twumvire .» Ariko ntihagira ijwi ryumvikana cyangwa ubasubiza n’umwe. Basimbukira hirya no hino ku gicaniro bubatse. Bagejeje ku manywa y’ihangu Eliya arabashinyagurira ati « Erega nimutere hejuru kuko ari imana ! Yenda ubu iriyumvira cyangwa hari aho igannye, cyangwa se yazindutse cyangwa irasinziriye, ikwiriye gukangurwa .» barongera batera hejuru, bikebesha ibyuma n’intambi nk’uko basanzwe babigenza, kugeza aho amaraso yabereye imyishori kuribo. Maze ku gicamunsi barakotsora bageza igihe cyo gutamba igitambo cya nimugoroba, ariko ntihagira ijwi ryumvikana cyangwa usubiza cyangwa wabitaho n’umwe . » 1 Aabami 10 : 26-29
2. Aha Eliya yahamagaraga Uwiteka Nyiringabo
« Nyumvira Uwiteka nyumvira, kugirango aba bantu bamenye ko ari wowe Mana, kandi ko ari wowe ugarura imitima yabo . » Uwo mwanya umuriro w’Uwiteka uramanuka, utwika igitambo cyoswa n’inkwi n’amabuye n’umukungugu ukamya amazi yari mu ruhavu hose. Maze abantu bose babibonye bikubita hasi bubamye baravuga bati « Uwiteka niwe Mana, Uwiteka niwe Mana » 1 Abami 10 : 39
Imana ishimwe cyane. Hari umuntu waduhaye ubuhamya bw’ukuntu iwabo nta Mana bari bazi, ngo ahubwo ngo bitaga ibigirwamana ngo ni Ababyeyi, nuko ngo bajya gusenga bakajya ku bituro aho ba sekuru bashyinguwe, bakajya ariho basengera bahamagara abo bantu bapfuye nk’ababyeyi ngo bagira icyo babamarira. Muri urwo rugo n’umuntu ugiye gufata urugendo rwa kure akabanza kuza gusaba umugisha ba bantu bapfuye bahambye aho, kuko ngo ari ababyeyi, mbese kuribo iyo niyo mana yabo. Ngo igihe kimwe habaye ubukwe , bagiye kubona babona inzoka yambukiranije umuhanda , hagati y’imodoka z’abatashye ubukwe, maze ngo mu muryango barishima cyane kuko ngo ababyeyi ( inzoka) bari batashye ubukwe nk’ikimenyetso cy’umugisha !
« Maze abantu bose babibonye bikubita hasi bubamye baravuga bati « Uwiteka niwe Mana, Uwiteka niwe Mana » Imana itugirire neza
Twakurikiye Imana y’inyembaraga, Imana y’inyamaboko, Imana igira imbabazi, Imana yumva gusenga.
« Isanduku y’Imana igezeyo, Abafilisitiya barayenda, bayishyira munzu ya Dagoni ( ikigirwamana). Maze Abanyashidodi babyutse kare basanga Dagoni yaguye yubamye imbere y’isanduku y’Uwiteka.
Barayegura bayisubiza aho yari iri. Bukeye bwaho babyuka kare, basanga Dagoni yaguye yubamye imbere y’isanduku y’Uwiteka, kandi igihanga n’ibiganza bya Dagoni byaguye ukubiri n’umubyimba ku gitabo, hasigara umubyimba wayo gusa »1 Samuel 5 : 2-4
Ndangije mbibutsa ko dufite dufite Imana y’inyembaraga. Hahirwa uyihungiraho.
Ibihe byiza Alice


text:
Bitewe n’igihugu iri zina ryandikwa mu buryo butandukanye harimo nka Charlayne, Cherlene, Cherline, Sharlayne, Sharleen, Sharlene, Charlie, Charleen n’ayandi.
Bimwe mu biranga ba Charlene
Ni umuntu w’umunyakuri, ugira umutima mwiza kandi uzi gutanga urukundo no kwita ku bababaye.
Charlene ni umuntu uzi gusabana ,ukunda abantu bose atarobanura kandi w’umugiraneza.
Ni umuntu wishimirwa kubera kugaragaza ibikorwa bifatika , niyo hari umuntu umwanga mu ibanga, usanga ibikorwa bye bikomeza kumwemeza.
Ni umuntu ushaka igisubizo kuri buri kibazo kandi akakibona, aba azi ikintu yakora cyangwa yavuga akigarurira imitima ya benshi.
Akunda imikino n’ibindi byose bimuhuza n’abantu akishima cyangwa akidagadura.
Azi kwiyitaho agahora acyeye niyo yaba ari mu mirimo y’ingufu ahorana umucyo.
Mu rukundo Charlene ararugaragaza, agashyiramo amarangamutima ye yose kandi ntajya apfa kubivamo kuko iyo yakunze aba yakunze ariko niyo abivuyemo ntabisubiramo.
Iyo akiri umwana Charlene aba azi ubwenge ariko ababyeyi be baba bagomba kumuba hafi kugira ngo adata umurongo kuko aba akubagana cyane.
Charlene akunda kumenya kubyina, gushushanya ndetse no kuvuga indimi zitandukanye.


text:
Bibiliya ni impumeko y’Imana kuko ibiyanditswemo ari Imana yagiye ibiha abanditsi bayo. Ubwo buryo abanditsi bandikaga bayobowe n’Umwuka w’Imana ni byo byitwa guhumekwa n’Imana kwa Bibiliya.
"Ibyanditswe byera byose byahumetswe n’Imana kandi bigira umumaro wo kwigisha umuntu, no kumwemeza ibyaha bye no kumutunganya, no kumuhanira gukiranuka, kugira ngo umuntu w’Imana abe ashyitse, afite ibimukwiriye byose ngo akore imirimo myiza yose." (2 Timoteyo 3:16)
Bibiliya n’ubwo tuyita igitabo ariko ni ihuriro ry’ibitabo 66; kuba igizwe n’ihuriro ry’ibitabo byinshi ni byo biyiha inkomoko y’izina Bibiliya (Bibliotheque).
Bibiliya igizwe n’amasezerano abiri, Isezerano rya kera; rigizwe n’ibitabo 39; n’isezerano rishya rigizwe n’ibitabo 27; wabihuriza hamwe bikaba ibitabo 66.
Bibiliya ntisanzwe kandi itandukanye n’ibindi bitabo byose bikoreshwa ku isi.
Dore ibiranga umwihariko wa Bibiliya Yera.
Bibiliya ni igitabo cya mbere cyabashije gushyirwa mu ndimi nyinshi ku isi. Ni igitabo gikunzwe kurusha ibindi bitabo; ubushakashatsi bugaragaza ko ari cyo gitabo cyabashije guhindura ubuzima bwa benshi yaba mu mubiri no mu bugingo.
Bibiliya yifashishwa mu myandikire y’ibindi bitabo by’iyobokamana. Bibiliya ntisomwa n’abizera gusa, ahubwo usanga abantu bose hadashingiwe no ku myizerere runaka bakunda kuyisoma; kubera ubwenge n’ubuhanga buyirimo.
" Gukora ibibi umupfapfa abyita ibikino, ariko umuhanga yishimira ubwenge." (Imigani 10:23).
Bibiliya iratangaje kuko ni cyo gitabo cyabashije kwandikwa mu gihe kirekire; aho yanditswe mu myaka 1600.
Bibiliya yanditswe n’abantu 40; bataziranye kandi bari ahantu hatandukanye. Mu kwandika ntawahanye na mugenzi we gahunda yo kwandika cyangwa ngo amubwire icyo yandika. Imana ni yo yonyine yasangaga umuntu ikamuhumekera maze ayobowe na yo akandika.
Igitangaje ariko, Usanga abanditsi ba Bibiliya buzuzanya mu nkuru; aho usanga umwe atsindagira cyangwa agashimangira ibyavuzwe n’undi mwanditsi runaka.
Muri uko kwandikwa kwa Bibiliya; yanditswe mu ndimi eshatu;Igiheburayo; icy’Alumaya n’Ikigiriki.
Ubu Bibiliya ikaba imaze gushyirwa mu ndimi zisaga 2,454, ikaba iteganywa gushyirwa no mu zindi ndimi zikabakaba 4500 zisigaye.
Kuba Bibiliya yaranditswe mu myaka 1600; ikandikwa n’abantu 40; mu byukuri ntawe uzi undi cyangwa ngo bahane gahunda y’ibyo kwandika; nyamara wasoma ugasanga ibyanditse muri Bibiliya biri ku murongo umwe (Suite logique); n’igihamya gikomeye kigaragaza guhumekwa kwa Bibiliya; dore ko uwo mwihariko wo kwandikwa n’abantu benshi kandi mu bihe bitanduka; wasoma ukumva iri kumurongo nyawo kandi isobanutse, uwo n’umwihariko wa Bibiliya gusa.
Ni ukuba maso cyane kuko muri uko gushyira Bibiliya mu zindi ndimi usanga hari abakora amakosa; ugasanga ibivugwa muri izo Bibiliya byatakaje umwimerere nyawo wa Bibiliya ya mbere, dore ko hari n’abayandika bagakuramo amagambo y’ukuri; kugirango barengere imyizerere yabo.
Hari n’abayandika bagafata ukuri bakakugoreka bagamije kuyobya abantu; ibihe turimwo birakomeye; n’ukurushaho kuba maso.
"Ntimukazimye Umwuka w’Imana kandi ntimugahinyure ibihanurwa, ahubwo mugerageze byose mugundire ibyiza, mwirinde igisa n’ikibi cyose. " (1 Abatesalonike 5:19-21)
Bibiliya ni igitabo cyandikanywe ubuhanga butangaje; kuko ikubiyemwo ubumenyi bwose; kandi igakora ku buzima bwose.
Bibiliya ikoze mu buryo ushobora kuyisoma; yo ubwayo ikaguhindura nta wundi muntu wabigizemwo uruhare.
Bibiliya yagiye irwanywa bikomeye; igakusanywa ndetse igatwikwa; abantu bashaka ko ukuri kuyirimwo kwazimangatana; Igitangaje ariko ni uko uko bayirwanyaga; ari ko yarushagaho kwamamara.
Bibiliya n’indorerwamu; kuko ivuga kubihe byashize; ibihe turimwo; n’ibihe bizaza.
Kugirango dusome Bibiliiya tuyisobanukirwe neza, ni byiza kuyisoma igitabo ku gitabo, byaba byiza kurushaho ugahera ku itangiriro; ukiha igihe ukazasoreza ku Byahishuwe; bigufasha kumva ubutumwa bukubiye muri Bibiliya.
Imana ni twe yandikiye Bibiliya; nkuko umuntu atakwandikira urwandiko ngo urubike cyangwa ngo usome akarongo mu ibaruwa yose; ninako mu gusoma Bibiliya dukwiye kuyisoma yose; kuko irimo ubushake bwose bw’Imana kubo yaremye, yaba mugihe cyahise; icya none n’igihe kizaza.
Gusoma Bibiliya, bitandukanye no gusoma ibindi bitabo; mbere yo gusoma Bibiliya ukwiye kubanza gusenga ugasaba Imana kuguha kumva no gusobanukirwa ibyo ugiye gusoma; bikaba ari byiza gusoma ibice bitarenze bitatu ku munsi; kugirango ubashe kubitekerezaho no kurushaho kubizirikana.
Turabashishikariza gutunga no gusoma Bibiliya kandi mu rurimi wumva neza; Niba hari aho udasobanukiwe neza; ifashishe urundi rurimi; wumva neza mu rwego rwo gukora ubucukumbuzi bwimbitse.
Bibiliya si inyanja nkuko benshi babivuga. Nta n’amayobera ayirimwo mu kuyisoma; nta nubwo yivuguruza nkuko bamwe babivuga.
Umwarimu akaba n’umwigisha:Richard BUROYUMUTIMA
From:Gethsemane Gospel Ministries
Ukeneye ibindi bisobanuro cyangwa gutanga ubwunganizi
Contacts:0722356430 (Whatsapp);0781561919
Like facebook:Buroyumutima Richard


text:
Urwenya-Utamenera Ikote
Utamenera Ikote
Umugabo Nkunzabagabo yanyuze haruguru yo kwa Mayuya yunva abantu baraganira munzu baseka cyane . Yari avuye ku rugendo inyota imumereye nabi. Nubwo atari umumwanyi wa Mayuya aribwira ati “reka mpanyure mbavumbe!!!” Nuko Nkunzabagabo yinjira mu rugo buhoro ageze mu muryango w'inzu ariyasira ati “mwiriwe yemwe kwa Mayuya?” Mayuya amwunvise ashikuza igicuma umugabo wari ugifite agishyira mu kwaha mu gikoti kirekire yari yambaye nuko arahaguruka ati “ntakwirirwa ntakwirirwa ntacyo turya!!! Inyota yatumaze none turiganirira gusa!!” Ubwo Nkunzabagabo aba yabagezemo abona iminwa yabo ibobereye ntiyabashira amakenga ati “n'ubundi nuko tutari duherukanye nari ngukumbuye cyaneee reka naguhobere dushirane urukumbuzi.”
Abivuga asingira Mayuya ngo amuhobere (Kuko yari yabonye ko ariwe ufite igicuma mu ikoti) Mayuya yitaza yiyamira ati “Sigaho!!! Sigaho !!! Rekareka!!!Utamenera ikoti wa mugabo we!!!!!
Shyiraho Igitekerezo!
Subscribe to: Post Comments (Atom)


text:
mar.
08
mars
2011
ISOMO RYA MBERE
Umuhanuzi Yoweli (Yow 2,12-18)
12Na n’ubu kandi, uwo ni Uhoraho ubivuze, nimungarukire n’umutima wanyu wose, mwigomwe mu byo kurya, murire kandi muganye. 13Nimushishimure imitima yanyu, aho gushishimura ibyo mwambaye, maze mugarukire Uhoraho, lmana yanyu, kuko agwa neza akanagira impuhwe; atinda kurakara akaba n’indahemuka, kandi ntakunda guteza ibyago. 14Hari uwabimenya se? Ahari wenda ntiyazisubiraho! Ahari wenda icyago ntiyazagisimbuza umugisha, akongera gushimishwa n’amaturo n’ibitambo mwatura Uhoraho, Imana yanyu! 15Nimuvugirize ihembe i Siyoni, mutangaze hose igisibo gitagatifu, kandi mutumize bose mu iteraniro. 16Nimukoranye rubanda, muhamagaze ikoraniro ryose. Nimukoranye abasaza n’abato, ndetse n’abakiri ku ibere. Umukwe nasohoke mu nzu ye, umugeni na we ave mu cyumba cye. 17Abaherezabitambo, ari bo bashinzwe imirimo y’Uhoraho, nibaririre hagati y’umuryango w’Ingoro n’urutambiro; nibatakambe bagira bati «Uhoraho, babarira imbaga yawe; wikoza isoni umurage wawe ngo amahanga awuhindure urw’amenyo. Ni iki cyatuma mu mahanga bavuga ngo : Mbese lmana yabo iba he?» 18Ni bwo Uhoraho agiriye ishyaka igihugu cye, maze ababarira umuryango we.
ZABURI (Zab 51 (50),3-4, 5-6ab, 12-13, 14.17)
Inyik/ Nyagasani, turememo umutima usukuye,
Maze utuguvugururemo ibitekerezo biboneye.
Mana yanjye, ngirira imbabazi ukurikije ineza yawe,
kubera impthwe zawe nyinshi, umpanagureho ibyaha byanjye.
Nyuhagiraho wese ibicumuro byanjye,
maze unkize icyaha nakoze.
Koko nemeye ibicumuro byanjye,
icyaha cyanjye kimpora imbere.
Uwo nacumuyeho ni wowe wenyine,
Maze ikibi wanga, mba ari cyo nkora!
Mana yanjye, ndemamo umutima usukuye,
maze umvugururemo ibitekerezo biboneye.
Ntunyirukane ngo unte kure yawe,
Cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe,
Kandi unkomezemo umutima wuje ineza.
Nyagasani, bumbura umunwa wanjye,
Maze akanwa kanjye gatangaze ibisingizo byawe.
ISOMO RYA KABIRI
Ibaruwa ya kabiri Mutagatifu Pawulo Intumwa yandikiye Abanyakorinti 2 Kor 5, 20-21; 6, 1-2
Bavandimwe, 5,20ubu rero duhagarariye Kristu, nk’aho Imana ubwayo yabashishikarije muri twe. Ngaho rero turabinginze mu izina rya Kristu: nimureke Imana ibigarurire! 21Utigeze arangwaho icyaha, Imana yamugize impongano y’ibyaha, kugira ngo muri We duhinduke abatunganiye Imana. 6,1Ubwo turi abafasha b’Imana, turabashishikariza kudapfusha ubusa ubuntu bwayo. 2Kuko ubwayo yivugira iti «Mu gihe gikwiye numvise isengesho ryawe, no ku munsi w’uburokorwe naragutabaye.» Ngiki rero koko igihe gikwiye; nguyu koko umunsi w’uburokorwe.
IBANGONDIRIMBO RIBANZIRIZA IVANJILI (Zab 80 (79), 8.19-20)
Nyagasani, Ijambo ryawe ni ukuri,
n’itegeko ryawe rikaba agakiza.
Uhoraho tuzahure, ntituzongera kuguhungaho;
tuzahure maze udukize.
Nyagasani, Ijambo ryawe ni ukuri,
n’itegeko ryawe rikaba agakiza.
IVANJILI
+ Matayo (Mt 6, 1-6.16-18)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 1«Murajye mwirinda kugira neza mu maso y’abantu mugira ngo babarebe; mwaba mwivukije ingororano kwa So mu ijuru. 2Igihe rero utanga imfashanyo, ntukavugishe ihembe imbere yawe, nk’uko indyarya zibigira mu masengero no mu mayira, kugira ngo baratwe n’abantu. Ndababwira ukuri: baba bashyikiriye ingororano yabo. 3Naho wowe nutanga imfashanyo, ikiganza cyawe cy’ibumoso ntikikamenye icyo icy’iburyo gikora, bityo imfashanyo yawe ijye igirirwa mu ibanga; maze So umenya ibyihishe, azabikwiture.
5Igihe musenga, ntimukagenze nk’indyarya zikunda gusenga zihagaze mu masengero no mu mayirabiri, ngo zibonwe n’abantu. Ndababwira ukuri: baba bashyikiriye ingororano yabo. 6Naho Wowe nushaka gusenga, ujye winjira mu nzu yawe ukinge, maze usenge So uri aho atagaragara; maze So umenya ibyihishe, azabikwiture.
16Igihe musiba kurya, ntimukijime mu maso nk’uko indyarya zibigira: zikambya agahanga kugira ngo babone ko zisiba. Ndababwira ukuri: ziba zashyikiriye ingororano yazo. 17Wowe rero nusiba kurya, ujye wisiga mu mutwe, wiyuhagire mu maso, 18kugira ngo utamenyesha abantu ko usiba, ahubwo bimenywe na So uri aho atagaragara; maze So umenya ibyihishe, azabikwiture.»


text: Ibrahimu se we sumuntu nka Gitwaza?iyo uvuga Imana yawe se?ariko abantu nkamwe mupfa kuvuga gusa ibyo mutaza umuntu ari gushima ko afite aho ari bamuhaye nawe uraho uri guta umwanya wubusa uvuga ubusa ngo nabagome zion se ishinzwe kugenda yubakira abamtu amazu kuburyo uvuga ngo bakagombwa kumwubakira irenze hariya!na leta ntayo yamwubakira nkanswe!wowe ceceka nyirikuyituramo aranezerewe nawe uraho ukiri mumandaza!mujya mwubaha abakozi bImana nubwo waba udakijijwe ujye ugira basi na discipline mubuzima bwawe bizagufasha.


text:
Bull Dogg yatangaje byinshi ku rugo rwe n’umwana aherutse kwibaruka
Nyuma y’iminsi mike umuraperi Bull Dogg n’umugorewe bungutse umwana, Bull Dogg aragaragaza uko yakiriye uwo mwana w’umuhungu, agasubiza na bimwe mu byo bakunze kwibaza ku rugo rwe.
Mu kiganiro Bull Dogg yagiranye na IGIHE yatangaje ko umwana yiswe Jabo Khalifa Evangelista. Ayo Khalifa ngo ni izina ry’icyarabu risobanuye ‘Umusimbura’, Evangelista bigasobanura ‘Umwigisha’.
Abifuza kumenya uko umugore wa Bull Dogg yitwa, atangaza izina rimwe Nelly.
Bull Dogg na Nelly bakaba batuye i Kimironko. (...)
Nyuma y’iminsi mike umuraperi Bull Dogg n’umugorewe bungutse umwana, Bull Dogg aragaragaza uko yakiriye uwo mwana w’umuhungu, agasubiza na bimwe mu byo bakunze kwibaza ku rugo rwe.
Mu kiganiro Bull Dogg yagiranye na IGIHE yatangaje ko umwana yiswe Jabo Khalifa Evangelista. Ayo Khalifa ngo ni izina ry’icyarabu risobanuye ‘Umusimbura’, Evangelista bigasobanura ‘Umwigisha’.
Abifuza kumenya uko umugore wa Bull Dogg yitwa, atangaza izina rimwe Nelly.
Bull Dogg na Nelly bakaba batuye i Kimironko.
Mu kiganiro kirambuye, Bull Dogg yahakanye ko yashyingiwe ku gahato n’ababyeyi be akimara gutera Nelly inda nk’uko hari bamwe babivugaga.
IGIHE: Wakiriye ute kubyara?
Bull Dogg : Ibyo ni ibintu biba ari byiza, kuba umupapa ni ibintu bishimishije cyane. Uba ugiye mu rundi rwego, niba wabagaho ugendera ku bandi, uba ugiye gutangira kubaho noneho nawe hari abandi bakureba. Byongeye kandi umwana ni nk’umugisha nawe uba wumva ari ibyishimo, wafashije Imana kurema muri rusange.
IGIHE : Wabonye asa cyane nawe cyangwa na nyina?
Bull Dogg: Arahinduka. Uko umubyara amubona uko iminsi ihita agenda ahinduka, gusa afite inzobe nyinshi cyane ijya kumera nk’iya nyina, ariko umwana mu kwezi kumwe ntiwahita umenya ngo asa gute. Gusa sinzi cyane iby’imikurire y’abana ashobora kuzagenda ahinduka, umuntu azagenda abimenya nakura.
IGIHE: Ariko ubusanzwe mwamenyanye na nyina gute?
Bull Dogg: Twamenyanye muri 2011 mu kwezi kwa gatandatu. Twamenyaniye ahantu mu isabukuru turaganira, anyiyumvamo nanjye mwiyumvamo. Nyuma y’iminsi tugenda tuvugana kuri telefone mu gitondo, saa sita na nimugoroba umubano ugenda wiyongera kugeza ubu.
IGIHE : Murateganya kuzashyingiranwa byemewe n’amategeko?
Bull Dogg: Yego, ibyo biri mu byo duteganya.
IGIHE: Ryari?
Bull Dogg: Ibyo bizaterwa n’igihe. Urabona nk’ubu umwana aracyari mutoya, nyina aracyamwitaho nanjye ndacyari mu mashuri sindarangiza, ndacyafite byinshi byo kurangiza. Igihe tuzaba dufite umwanya wo kubitegura, ababyeyi bacu n’abandi byashimisha tukabibabwira, tukabyitegura bakanatugira inama, tuzabana.
IGIHE: Ni nka ryari ugereranyije?
Bull Dogg : Ntabwo nagereranya.
Reba ikiganiro Bull Dogg yagiranye na IGIHE
IGIHE: Mu muryango wawe babyakiriye bate bumvise ko wabyaye?
Bull Dogg: Babyakiriye neza. Mu muryango wanjye ni ukuvuga ngo data yahise atangira kwitwa sogokuru, na mama agira inyito ya nyogokuru, kandi ndumva ko atari ikintu bakwakira nabi.
IGIHE: Baje kuguhemba?
Bull Dogg: Nk’uko bigenda mu muco wa Kinyarwanda umuntu ubyaye wese iyo abyaye umuryango, abavandimwe n’inshuti baramuhemba.
Ese umwana wawe uramwifuriza kuzaba iki? Kuzaba umuhanzi nkawe?
Bull Dogg :Ibyo niwe uzabyigenera namara gukura, niwe uzahitamo niba abijyamo cyangwa se abyihorera.
IGIHE: Ni iki ukunga ku mugore wawe, mu mico ye no ku mubiri we?
Bull Dogg: Icyo nzi ni uko akunda umuryango wanjye, yubaha umuryango wanjye muri make. Ikindi yambara neza nyine, ntabwo yambara ibintu bimukoza isoni, arambara akikwiza.
Mu miterere ye cyangwa se kumubiri sinavuga iki cyangwa kiriya ariko icyo nzi mu maso yanjye ni mwiza. Kuri njyewe, kuko undi wundi ashobora kuvuga uko ashatse ariko kuri njyewe ni mwiza.
IGIHE : Ko byavugwaga ko mu muryango wawe baba baragushyingiye ku ngufu bamaze kumva ko wamuteye inda urabivugaho iki?
Bull Dogg: Ikintu kimwe rero, nta muntu wanshyingira ku ngufu ntabishatse. Ndetse n’iyo umuntu agiye gushyingirwa ashyingirwa n’uwo akunda. Sinabana n’umuntu dushyingiwe ku ngufu kandi nzi ko ejo bundi tutazabana. Na kamere yanjye uko imeze ivuga ko niba uwo muntu koko nta ngufu namushyizemo tujya kumenyana cyangwa se tujya kuba twabyarana umwana, ntabwo njyewe wanshyiramo ingufu zo kumurongora.
Bull Dogg : Wowe wazabaza ahubwo uwo wabikubwiye ndumva ari we ubizi neza akazabikubwira muri make.
IGIHE: Murakoze, Bull Dogg!
Bull Dogg: Murakoze nawe, Richard!
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Nov 04, 2015 Bienvenu Ndacyayisenga Andi makuru 0
Iyo havuzwe indyo gakondo haba hibanzweho indyo ishingiye ku nteguro ya Kinyarwanda aho amavuta n’ibindi birungo bya kizungu bihabwa agaciro gake. Iyo ndyo ifite inkomoko kuri ba sogokuruza. Nyirarukwavu utuye mu murenge wa Bumbogo mu karere ka Gasabo afite imyaka isaga 100, ariko ahamya ko ngo atazi indwara icyo aricyo. Ku bwe, avuga ko akunze kwibanda ku ndyo gakondo, cyane cyane ibijumba byokeje, imboga zigeretse ku bishyimbo nyuma akarenzaho amata bityo, agahamya ko ariyo mpamvu yaba yaratumye arama.
Umusaza Muhizi yakomeje aganira ukuntu kera bagiraga ibihaza kandi ab’icyo gihe bakamenya kubitegura neza. Ibishyimbo nabyo ngo ab’icyo gihe bamenyaga kubitunganya neza kinyarwanda ndetse kenshi bakabigereka. Ikindi ngo ni uko akenshi ibiryo babiryaga badakoresheje amavuta cyane cyane inyama. Ni ubwo umusaza Muhizi akuze, ariko avuga ko atazi kurwara icyo aricyo.
Umukecuru Mukankuranga arengeje imyaka 80 y’amavuko. Nk’umwe mu bajyaga bategura indyo nyarwanda, yavuze ko indyo yabo yabaga iteguranye isuku, igashakirwa inkwi zihagije ndetse byaba ngombwa ngo bagatekesha inguri z’insina (inkonya) cyangwa se rimwe na rimwe bakifashisha ibisheshe bityo, ibiryo bitetse mu nkono bigashya bigahwana.
Nawe yagarutse ku ibanga ryo kuramba agira ati “ Ifunguro ryacu ryaziraga gupfuba. Na none kandi ntabwo icyo gihe twakundaga kurya amavuta menshi nkayo mbona ab’ubu bakunze kurya. Ese ubundi ab’ubu bajya barya Ikora (ibibabi by’Amateke) ? Ubututu, Impengeri, Isogi ? Ibyo byose byageretswe ku bishyimbo, byararyohaga cyane. Iyo washakaga warabirungaga wifashishije ikimuri (amavuta y’inka akuze)”. Mukecuru Mukankuranga ahamya ko ibyo byose byatumaga babasha kuramba.
Ngo kera nta bantu cyane abana bakundaga gutaka indwara z’igifu, imitsi ikunze guterwa n’inyama zitatunganyijwe neza. Kubona umuntu utaka amaso ngo ntibyakundaga kubaho. Gusa, mukecuru Mukankuranga yakomeje avuga ko kera bagiraga ikibazo cy’indwara z’ibyorezo akenshi zabaga zishingiye ku isuku nke yo ku mubiri ariko indwara zakomokaga ku mirire zabaga nke cyane kuko ngo isuku n’igihe gihagije wasangaga babishyira imbere mu gutegura indyo yabo.
Ubuhamya butandukanye bwatanzwe n’abasheshe akanguhe bemeza ko kuba bararambaga, byaterwaga no gufata ifunguro ritaremba igifu Bo ku bwabo bifuza ko amafunguro gakondo adakwiye kugenda mahere, ahubwo ko hakwiye gufata ingamba zo kuyagarura, ababyeyi bakagenda buhoro buhoro bayatoza abana babo.
Impuguke mu birebana n’imirire Mugunga Pierre nawe ntajya kure y’ubu buhamya kuko nawe ahamya ko indyo gakondo itera kuramba kuko ngo ikize ku bivumbikisho ndwanyandwara za hato na hato.
Inkuru dukesha: imvaho nshya
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Amasezerano y’Imana arinda uyafite, nawe akayarinda (Ni Garanti)
Ku babyemera ko Imana ivuga bakwemera ko ishobora no gutanga amasezerano. Ubundi wenda umuntu yanavuga ko dukwiye kwemera ko Imana ivuga kuko mu byo ishoboye byose ntiyananirwa kuvugisha ubwoko yaremye. Ese iyaremye iminwa yananirwa no kuvuga?
Amasezerano Imana itanga ni uburinzi, muyandi magambo ni ubwiteganyirize (Assurance). Iyo uguze ikintu ugahabwa ikitwa garanti iyo kigize ikibazo muri icyo gihe baguhaye ugisubizayo, iyi garanti niyo turimo kugereranya hano n’amasezerano Imana itanga, yaba ayo iha abantu bayo cyangwa ayandi mu ijambo ryayo (Bibiliya).
Iyi garanti twabuze uko twita neza mu Kinyarwanda, ikubiye mu masezerano Imana itanga ntibuza imiyaga kuza, ntibuza ibibazo kukugeraho, ariko uyu munsi umenye ngo nubwo byaza ujye ukomeza kugirira Imana icyizere, urusheho kuyikiranukira kuko irinda ijambo yavuze kugira ngo irisohoze. Uku gukiranuka no kuyiguma hafi ni bwo buryo nawe urindamo amasezerano yawe. No mu bisanzwe uramutse usezeranye n’umuntu ahantu muzahurira yagaruka akakubura ntacyo wamubaza.
Aya magambo yigeze kuyabwira Yeremiya umunsi umwe, yamweretse inkoni irangije iramubaza ngo uruzi iki? Arayibwira ngo nduzi inkoni, nibwo yatuje akanwa kayo ko ariko irinda ijambo ryayo ngo irisohoze, ni iyo kwizerwa rero no kubikora izabikora. Yeremiya1:9
Iyo Imana iguhaye garanti y’isezerano, hashobora gucamo ibintu byinshi bikomeye, satani akazana amajwi menshi akwereka ko bitazaba, nawe wabona bitagenze uko wabitekerezaga ukiheba ugata umutwe, ariko ntibikwiye. Urebye inzira Dawidi yanyuzemo mbere yo kuba umwami nk’uko Imana yari yabimusezeranije, nibwo wakwemera ko n’ibyawe bizasohora.
Utekereje Yozefu agurishwa na bene se, ajugunywa mu rwobo, ajyanwa mu nzu y’imbohe n’ibindi bibazo byinshi, ntiwari kumutekereza kuba umuntu ukomeye. Inzira zose Imana yamunyujije hazaga ibikomeye ariko Imana ikibuka ijambo yavuze, ikamurinda.
Imana yatanze iyi garanti, irakurinda kandi burya si wowe iba irinze ukurikije ijambo twasomye iba irinze ijambo ryayo yavuze, niyo mpamvu uzabona unyuzamo ukajya ku ruhande ikakugaruza ineza yayo.
Iyi garanti wafata nka kumwe umuntu aba afite ubwiteganyirize mu kigo runaka, ishobora gutesha agaciro amashuri y’abandi, imiryango ikomeye, amateka n’ibindi abantu bagize akamenyero, Imana ikabishyira ku ruhande kugira gusa ngo isohoze ijambo yavuze.
Uharanire kugira ubu bwiteganyirize butari nk’ubwo mu isi, kuko ikigo cya hano ku isi gishobora guhinduka, ariko Imana ntaho isinyisha, ibyo yavuze izabikora uko yabigennye, ntawe izagisha inama.
Humura ntizaca kubo mutabyumvikanaho, izakoresha inzira zayo. Wowe ufite umukoro wo gukomeza kuyizera, no kugendera mu nzira zayo. Naho byakomera uyiringira, ntabwo itinza isezerano ryayo, izaza ntizaceceka kandi iracyazirikana ijambo yasohoye mu kanwa kayo.
Imana ibahe umugisha. Amen!


text:
Intambwe 4 zo gusanga Imana
1. Imana iragukunda!
Bibiliya iratubwira iti, "Kuko Imana yakunze abari mu isi cyane, byatumye itanga Umwana wa yo w’ikinege kugira ngo umwizera wese atarimbuka, ahubwo ahabwe ubugingo buhoraho.” Yohana 3:16
2. Twese twakoze ibibi, tuvuga ibibi kandi turabitekereza. Iki kibi cyo cyitwa icyaha, kandi ibyaha byacu ni byo byadutandukanije n’Imana.
Bibiliya iratubwira iti, “Kuko bose bakoze ibyaha, ntibashyikira ubwiza bw’Imana. ” Abaroma 3:23. "Imana irakiranuka kandi irera, kandi ibyaha byacu bidutandukanya na yo iteka ryose. Bibiliya iravuga iti, "Ibihembo by’ibyaha ni urupfu." Abaroma 6:23.
3. Imana yatanze Yesu Kristo Umwana wa yo w’ikinege, kugira ngo apfire ibyaha byacu.
Yesu ni Umwana w’Imana. Ntiyigeze kumenya icyaha, ariko yapfuye ku Musaraba kugiti ngo yishyure ibyaha byacu. "Iki ni cyo cyerekanye urukundo rw’Imana muri twe: ni uko Imana yatumye Umwana wa yo w’ikinege mu isi, kugira ngo tubone uko tubeshwaho na we.” 1 Yohana 4:9
Yesu yazutse mu bapfuye, ubu yicaye mu ijuru iburyo bw’Imana Data. Aduha ubugingo buhoraho, kugira ngo tuzabaneho na we iteka mu ijuru niba tumwemera nk’Umwami n’Umukiza wacu. Yesu aravuga ati, "Ni jye nzira n’ukuri n’ubugingo: nta we ujya kwa Data ntamujyanye." Yohana 14:6.
Imana iteze amaboko yuje urukundo, irashaka ko uyibera umwana na yo ikakubera Data. "Icyakora abamwemeye bose bakizera izina rye, yabahaye ubushobozi bwo kuba abana b’Imana.” Yohana 1: 12. Winginge Yesu akubabarire ibyaha byawe nonaha, kandi akubere Umwami n’Umukiza w’ubugingo bwawe.
4. Niba wifuza kwakira Yesu Kristo, musabe akubere Umwami n’Umukiza nonaha. Senga iri sengesho uti:
"Yesu, ndizera ko uri Umwana w’Imana. Ndizera ko wishyizeho ibyaha byanjye, kandi ukabipfira ku Musaraba kugira umpe ubugingo buhoraho. Warakoze. Mbabarira ibyaha byanjye, maze umpe impano y’ubugingo buhoraho. Ndagusaba ngo uze uture mu mutima wanjye, kandi umbere Umwami n’Umukiza w’ubugingo bwanjye. Nzagukorera iteka ryose."
Ngaho senga iri sengesho.
Imana iguhe umugisha!


text:
Nyuma y’ndirimbo 68 yanditse ari muri Primaire, Aphrodis K. bita Byosebirashoboka yifuza gukora indirimbo 100 z’amashusho na 200 z’amajwi.
Komezusenge Aphrodis ni umuhanzi uririmba indirimbo zihimbaza Imana, asengera mu itorero rya Pentecoke ADEPR, yavukiye mu karere ka Ngororero, Umurenge wa Ndaro, kuri ubu aba mu mujyi wa Kigali akaba asengera muri Paruwasi ya Karugira I Gikondo, mu kiganiro yagiranye n’umunyamakuru wa agakiza.org yamutangarije ko akataje mu gukora umurimo w’Imana, aho yifuza gukora nibura indirimbo 100 z’amashusho na 200 z’amajwi.
Mu mateka yamuranze, Umuhanzi Komezusenge avuga ko Imana yamuhaye impano yo kuririmba akiri muto, ubwo yari mu kigero cy’Imyaka 7, akaba yararangije amashuri abanza (Primaire ) amaze kwandika indirimbo 68, iyo mpano yagiye ikura kuri ubu ngo akaba yaratangiye gahunda yo kujya muri Studio aho yahereye ku ndirimbo yise byose birashoboka mu mwaka wa 2013 ari nayo yaturutseho izina bamubyinirira .
Ntabwo yagize amahirwe yo kugumana n’ababyeyi be, ndetse Komezusenge akomeza avuga ko nyuma yo kuba imfubyi ubuzima bwamubanye bubi cyane, inzara iramwica ariko Imana irahamukura, Uretse kandi inzara yamwishe, akomeza avuga ko muri ubu buzima yasimbutse imfu nyinshi harimo aho ngo yarozwe incuro 3 ndetse aza no gusimbuka impanuka ikomeye yabereye ku Kamonyi ( Nkoto ) muri nzeri 2014 yahitanye benshi.
Mu kiganiro kirambuye, Umunyamakuruwa agakiza.org yifuje kumenya aho Komezusenge akura ubushobozi, asubiza ko ubusanzwe ari umworozi w’amatungo magufi, ndetse akaba agenda yakira inkunga zigenda ziva mu nshuti ze n’abakunda indirimbo ze, batandukanye
Komezusenge Aphrodis bakunze kwita Byosebirashoboka
Ni iki KOMEZUSENGE asaba itorero asengera mo, Abahanzi bagenzi be ndetse n’inshuti ze ?
Komezusenge asaba itorero rya ADEPR asengeramo guha agaciro umurimo bakora kuko ubasaba imbaraga nyinshi, kuriwe ngo akaba asanga hakwiye kujya habaho ituro ryihariye ryo kubashyigikira kuko ngo abona hatabayeho abaririmbyi ivugabutumwa rikorwa mu itorero ntaho ryagera, yaboneye ho umwanya kandi wo kubwira abahanzi bagenzi be ko bakwiye kurinda ubuhamya bwabo kuko benshi ngo asanga baramaze kubutakaza kandi ngo ibi bigira ingarika kuri benshi .
Mu gusoza Komezusenge akaba yashimiye abakunzi b’indirimbo ze abasabira umugisha wo kurama ndetse anabasaba ko bakomeza kumusengera kugirango uyu murimo akora azawusohoze amahoro.


text:
Nk’uko yari yabitangaje mu minsi ishize, kuri iki cyumweru tariki 1 Gicurasi 2016, nibwo Bishop Dr Fidèle Masengo, umushumba w’itorero Foursquare Gospel Church yakoze igikorwa cyo kumurika igitabo cye yise ‘’Intimacy with God.’’ Nyuma y’iki gikorwa nibwo yashyize hanze imvamutima ze ashingiye kuburyo yakozwe ku mutima n’ibyo yabonye mu gitaramo cye.
Mu ijambo ry’Imana yatanze mu gitondo cyo kuri uyu wa mbere nk’uko asanzwe abigenza buri gitondo abinyujije ku rukuta rwe rwa Facebook ndetse no ku zindi mbuga nkoranyambaga, yongeye gushimangira akamaro ko kugira inshuti ndetse n’impamvu ari iby’igiciro kuyikomeraho kimwe no gushimangira ubuvandimwe.
Ijambo yifashishije riboneka muri Zaburi 133:1 - 3 Indirimbo ya Dawidi y’Amazamuka. Dorere, erega ni byiza n’iby’igikundiro, Ko abavandimwe baturana bahuje! Bimeze nk’amavuta y’igiciro cyinshi yasutswe ku mutwe, Agatembera mu bwanwa, Mu bwanwa bwa Aroni, Agatembera ku misozo y’imyenda ye. Kandi bimeze nk’ikime cyo kuri Herumoni, Kimanukira ku misozi y’i Siyoni, Kuko aho ari ho Uwiteka yategekeye umugisha, Ari wo bugingo bw’iteka ryose".
Bishop Dr Fidèle Masengo aragira ati ‘’nyuma y’umuhango twari dufite ejo wo kumurika igitabo, nifuje kubatura iyi zaburi.’’ Aya akaba ari amwe mu masomo yongeye kwiga by’umwihariko nk’uko yayatekereje ku magambo ari muri iriya Zaburi akomeye.
Ibintu 4 yize ashingiye kuri iri jambo nawe akwibutsa:
1) Ubutunzi bukomeye ufite ni inshuti. Umuntu abuze inshuti aba ari mu kibazo. Umuntu agize inshuti aba akomeye. Satani azi agaciro k’inshuti kandi arazirwanya. Niyo mpamvu kubana kwiza kw’abavandimwe bidakunze kubaho. Benshi babana nabi kandi atari byo bifuza. Bake nibo bagira amahirwe yo kubana neza n’abantu.
2) Inshuti ntacyo wazinganya. Birenze uburyo umuntu yabisobanura. Dawidi avuga inshuti nziza yabigereranije n’amavuta y’igiciro yakoreshwaga mu kwimika abatambyi n’abami. Yanabigereranije n’Ikime cyo ku musozi wa Herumoni. Ibi byombi byabagaho gake kandi bigahuruza abantu!
3) Kubana kwiza kw’inshuti ni umwe mu migisha ikomeye Imana itanga. Abantu bisanga mu bibazo cyangwa mu birori ari bonyine bazi neza agaciro ko kubana n’inshuti.
4) Uretse abantu, n’ibihugu biha agaciro kubaka ubucuti. Niyo mpamvu bishyiraho aba "Ambassadors" na Ministeres zibishinzwe. Nawe zirikana inshuti kandi wihe intego yo kuzishaka.
Ubutumwa bw’iki gitondo abusoza yongera gushimira inshuti zae kubw’igikorwa bagezeho ku munsi w’ejo. Ati’’Ibyiza byinshi biri imbere!’’


text:
Yohana 15: 14 "Muri incuti zanjye, nimukora ibyo mbategeka"
Nshuti y’Imana,
Mwaramutse,
Uyu munsi nashatse kukubwira umwihariko wa Yesu nk’inshuti isumba izindi.
1. Iyo agiye kugufasha cyangwa kukuzamura ntarebera ku mateka yawe cyangwa umuryango wanyu (background) Rusi na dawidi yarabazamuye.
2. Ntabwo akenera ubufasha cyangwa abaterankunga ngo abone uko agufasha , isi n’ibiyuzuye n’ibyayo (Zaburi 24:1) kandi ntajya abura uko abigenza .
3. Ntabwo agirwa inama cyangwa ngo yumve uruhare rw’abakurwanya (satani). Iyo aje arakora, arakiza, aratabara kandi ahindura amateka .
4. Igihe cye cyo gutabara ni cyo gikwiriye kurusha izindi nshuti zose Lazaro yari yaranutse ariko igihe yaboneye inshuti ye ni cyo cyari gikwiye (Yohana 11:39).
5. Abana natwe mu bihe bibi n’ibyiza. Yatashye ubukwe bw’ikana, yanagaragaye mu birimi by’umuriro kwa Meshaki, Saduraka na Abedenego (Daniel 3:24-25).
6. Umwihariko wa Yesu, inshuti iruta izindi aba azi n’ibizakubaho, ndetse mwabana neza akabikumenyesha .
Umunsi mwiza.
Byateguwe na Asiimwe Fred/ Umukristo wo muri Foursquare Church Kimironko
Binonosorwa na Dr Fidèle MASENGO, Umushumba Mukuru wa Foursquare Church Kimironko masengof@yahoo.fr


text:
Tom Close yasobanuye iby’indirimo “Ferrari” yashyize hanze
Umuririmbyi Tom Close atangaza ko indirimbo yise “Ferrari” yashyize hanze, ayiririmba agira inama abakundana kutagendera ku mafaranga cyangwa ubutunzi.
Tom Close ubundi witwa Muyombo Thomas, atangaza ko iyo ndirimbo yayihimbye bitewe n’uko muri iki gihe, mu bijyanye n’urukundo, abenshi bakururwa n’ibintu aho gukururwa n’umuntu.
Agira ati “Ferrari ni indirimbo y’urukundo aho umuntu aba abwira undi ko ataje yitwaje ibintu bihenze nka za Ferrari cyangwa ibindi, ko ahubwo azanye umutima w’urukundo ariwo ashyize imbere, amwiyeretse uko ari.
Nayihimbye kuko nasanze muri iki gihe abantu bakurikira ibintu byiza gusa. Ni ukubibutsa ko ibishashagirana byose atari zahabu.
Rimwe na rimwe ushobora gukurikira ibyo bintu nyamara ugaca ku muntu wagukundaga by’ukuri ntimukundane kubera ko wagiye kubishashagirana tu.”
Iyi ndirimbo ikoze mu njyana Zouk ivanzemo RNB.
Tom Close akomeza avuga ko atahinduye injyana ahubwo yakoze mu njyana yumvaga ko abakunzi be bakeneye kuko aribo aririmbira.
Yongeyeho ko binabaye ngombwa n’izindi njyana yaziririmbamo kugira ngo arusheho guha abakunzi be indirimbo bishimira.
Ubusanzwe Ferrari ni imodoka zamamaye ku isi, zitungwa n’abakire kuko zihenze cyane,zikaba zikorerwa mu gihugu cy’Ubutaliyani.
Ibitekerezo ( 1 )
ndabashimiye k day kubiganiro mutungezaho mubyukuri turabishimira kbs ok kumuhanzi tom nawe ubumburira bandi mumico myiza twebwe urubyiruko tura mukunda pe kuko ibihangano bye turabikunda cyane naho ubyurukundo nihatari bakunda ibihenze cyane kuruta urukundo ikingenzi numutima ukunda kuruta ubutunzi kuko burashira ariko uruko ntirushira


text:
Abatuye mu murenge wa Kinyinya ahanyura umuhanda Kinyinya-Birembo, baravuga ko amatara yo ku muhanda mushya wa kaburimbo uva mu isantere ya Kinyinya ukagera mu isantere ya Birembo amaze umwaka bayabona ashinze ariko ataka.
Mu mwaka wa 2014 umujyi wa Kigali watangije umushinga wo kubaka umuhanda wa kaburimbo uva mu isantere ya Kinyinya ukagera mu yindi santire ya Birembo aho byari biteganyijwe ko kuri uwo muhanda hashyirwa amatara azajya amurika mu ijoro.
Gusa abaturage batuye mu Murenge wa Kinyiya bakoresha uyu muhanda cyane cyane mu gihe cya nijoro bavuga ko bari bayitezeho kubamurikira ariko ngo si ko byaje kugenda nk’uko umwe mu baganiriye na Makuruki.rw yabivuze.
Yagize ati “aya matara bayashinga mu mwaka ushize numvaga ko bazahita bayacana byibuze umuntu akazajya ahanyura mu ijoro habona nta kibazo ariko kugeza ubu ntituzi ikibazo gihari.”
Aba baturage bavuga ko n’ubwo kuri uyu muhanda nta kibazo cy’umutekano muke cyahagaragaye kubera ko hatabona, ngo aya matara akwiye gukoreshwa ibyo yageneye ngo kuko ari umutungo wa Leta uba upfa ubusa.
Umuyobozi ushinzwe Ibikorwa remezo mu mujyi wa Kigali Eng Ruben Ahimbisibwe, yabwiye Makuruki.rw ko impamvu yatumye aya matara ataka nyamara yarashyizwe ku muhanda ari uko habaye ikibazo cyo gutinda kubona ibyuma bihindura amashyanyarazi bizwi nka Transformateur ariko yemeza ko kuri ubu zabonetse, bityo ngo mu minsi mike zizaba zageze mu Rwanda ndetse n’aya amatara atangire kwaka.
Yagize ati “hari habaye ho ikibazo cya transformer ariko ziri hafi kugera mu Rwanda ku buryo mu mpera z’uku kwezi (Kamena) bizaba byarangiye.”
Eng Ruben avuga ko kandi byari biteganyijwe ko uyu mushinga urangira mu kwezi kwa Kamena 2016 bityo ko nta we ukwiriye kwinubira ko amatara ataka n’ubwo ngo aramatse yaka bya byiza kurushaho.
Gushyira amatara ku mihanda imwe n’imwe yo mu mujyi wa Kigali biri muri gahunda y’umujyi wa Kigali, aho byanagiye bikemura ikiabazo cy’umutekano muke waterwaga n’ibisambo byamburaga abantu byitwikiriye umwijima wa nijoro.


text:
mer.
19
janv.
2011
Kuva ku wa kabiri tariki ya 14 kugera ku wa gatanu tariki ya 17 Ukuboza 2010, Abepiskopi Gatolika bo mu Rwanda bahuriye i Kigali mu nama y’igihembwe cya 4, ari na cyo cya nyuma cy’inama yabo, muri uyu mwaka w’i 2010. Bahanye amakuru y’ubuzima bwa gitumwa mu madiyosezi yabo, banagezwaho amakuru yo muri za komisiyo n’ayo mu bunyamabanga bw’Inama yabo.
Abepiskopi bagejejweho raporo ku buzima bwa za Seminari Nkuru uko ari eshatu : Rutongo, Kabgayi na Nyakibanda, mu mwaka w’amashuri ushize wa 2009/2010.
Mu nama yabo, bakiriye Intumwa ya Papa mu Rwanda, Nyiricyubahiro Musenyeri Ivo Scapolo, wabagejejeho indamutso ya Papa n’ubuyobozi bukuru bwa Kiliziya i Roma.
Umwepiskopi wa Gikongoro afatayije n’umwepiskopi ushinzwe iyogezabutumwa mu rubyiruko, bagejeje ku bepiskopi uko Ihuriro ry’urubyiruko mu rwego rw’Igihugu (Forum National des Jeunes) ryabereye ku Gikongoro, kuva tariki ya 17 kugera tariki ya 20 ugushyingo 2010, ryagenze. Urubyiruko n’imiryango yabakiriye ku Gikingoro ; bose bishimiye cyane imyiteguro n’ imigendekere ya Forum. Ibihe by’imvura Forum yatangiyemo ntibyayihungabanyije na gato, ngo bice intege abari bitabiriye iyo Forum. Uretse urubyiruko rwo mu Rwanda habonetse n’urubyiruko rwaturutse mu Burundi no mu burasirazuba bwa Repubulika Iharanira Demokarasi ya Congo, i Bukavu na Goma.
Komisiyo y’iyogezabutumwa ry’abalayiki yagejeje ku bepiskopi raporo y’ibikorwa mu mwaka yahimbajemo yubile y’imyaka 25 y’ishingwa ryayo. Abepiskopi bashimye imikorere ya Komisiyo kandi bayishishikariza kujya mbere, cyane cyane mu bushakashatsi ikora ku bakristu b’abalayiki babaye intwari mu gihe cya jenoside yakorewe abatutsi.
Umunyamabanga mushya wa komisiyo y’iyogezabutumwa mu rubyiruko uherutse gushyirwaho n’abepiskopi yarabaramukije kandi anabagezaho uko imyiteguro y’umunsi mpuzamahanga w’urubyiruko, uteganijwe i Madrid muri Espagne muri kanama 2011, igenda.
Abepiskopi bagejejweho uko Kaminuza Gatolika y’u Rwanda ihagaze, nyuma yo gufungura imiryango no gutangira amasomo.
Abepiskopi bagejejweho raporo y’ibikorwa muri Komisiyo y’Abepiskopi y’Ubutabera n’Amahoro. Komisiyo yagejeje ku bepiskopi ibikorwa yagezeho mu rwego rwo kwiyubakamo ubushobozi, kwimakaza gahunda zigisha inyongeragaciro z’ubutabera n’amahoro no gutsindagira imiyoborere myiza no kubaha uburenganzira bwa muntu. Ibiro mpuzabikorwa bya komisiyo byagejeje ku bepiskopi amwe mu makuru y’ubuzima bw’Igihugu.
Abepiskopi bakiriye Inama y’ubuyobozi ya Kinyamateka, basuzumira hamwe ibibazo binyuranye by’ikinyamakuru cya Kiliziya Gatolika. Abagize inama y’ubuyobozi bashishikarijwe gukomeza kwiga ingamba zatuma itaramakuru n’itangazamakuru gatolika rirushaho kujya mbere.
Abepiskopi bakiriye umunyamabanga mukuru w’Umuryango wa Bibiliya mu Rwanda (Société Biblique au Rwanda) wabagejejeho imishinga bafite muri iyi minsi yo kwamamaza kurushaho Bibiliya Ntagatifu. Muri urwo rwego, Umuryango wa Bibiliya mu Rwanda urateganya kwandikisha Bibiliya Ntagatifu mu mibyimba (formats) inyuranye kugirango Bibliya irusheho gushimisha ingeri zinyuranye z’abakristu bayifuza.
Abepiskopi bakiriye abayobozi ba Catholic Relief Services ihimbaza imyaka 50 imaze ikorera muri Kiliziya yacu no mu Gihugu cyacu cy’u Rwanda. Abepiskopi bitabiriye ubutumure bwa CRS mu gutura igitambo cya misa cyo gutangiza iyo yubile, kuri uyu wa gatanu 17 ukuboza 2010.
Abepiskopi basuzumye ikibazo cyo gukuramo inda kirimo gukwirakwizwa mu bitekerezo mu gihugu cyacu cy’u Rwanda, maze bibutsa inyigisho ya Kiliziya yo kubaha no kurengera ubuzima kuva ku isamwa ry’umuntu kugeza ku rupfu rwe ahamagawe na Rurema. Abepiskopi batangarije abakristu n’abandi bantu bose b’umutima mwiza ubutumwa bwibutsa inyigisho ya Kiliziya gatolika mu kurengera ubuzima no kwamagana icyaha cyo gukuramo inda.
Mu kurangiza inama yabo, Abepiskopi Gatolika b’u Rwanda barifuriza Noheli nziza n’umwaka mushya muhire wa 2011 Abakristu bose n’abaturarwanda muri rusange. Bararagiza abo bose Umubyeyi Bikira Mariya.
Padiri Théotime GATETE
Umunyamabanga Mukuru
w’Inama y’Abepiskopi Gatolika bo mu Rwanda


text:
Ubu butumwa yabutanze ashingiye ku nkuru y’umwarimukazi wo ku kigo cy’amashuri abanza cya Nyundo, mu Murenge wa Rongi, mu Karere ka Muhanga, wakubise umunyeshuri, akamena ijisho rya mugenzi we.
Tariki 7 Nzeri 2016 nibwo Nyiransabimana Françoise w’imyaka 23 wigishaga mu mwaka wa gatatu w’amashuri abanza yakubise umunyeshuri wari wakoze amakosa, inkoni irasaduka, akabaru kagwa mu jisho ry’umwana w’umukobwa wari inyuma ye rirameneka, aza kujyanwa kwa muganga barikuramo.
Rwamukwaya yatangarije abitabiriye ibirori by’uyu munsi Mpuzamahanga ko umwarimu mwiza atari uwo abanyeshuri batinya ko ari bubakubite, cyangwa ari bubahane mu buryo ubwo ari bwo bwose.
Yagize ati “Imyumvire yo kumva ko igisubizo cy’uko abanyeshuri bubaha mwarimu, bitwara neza mu ishuri ari inkoni, icyo ntabwo ari icy’umuntu wize uburezi.”
Yakomeje agira ati “Umwarimu mwiza ni inshuti y’abanyeshuri kandi ubwo bucuti ntibukuraho kubashyiraho igitsure. Niba hari n’abigeze kujya bakoresha inkoni iyo ukurikiranye neza usanga batarize ibijyanye n’uburezi nk’uko mwebwe muteraniye aha mwagize amahirwe yo kubyiga.”
Rwamukwaya avuga ko hari ubundi buryo umwarimu yahana umunyeshuri adakoresheje inkoni.
Ati “Hari uburyo bwinshi twagiye duhugurwamo aho twagiye twiga yaba mu mashuri nderabarezi no muri za kaminuza n’ahandi dushobora kwifashisha tutakoresheje bya bihano bibabaza umubiri.”
Rwamukwaya yibukije abarimu ko gukubita no gukomeretsa bihanwa n’amategeko y’u Rwanda, kandi ko bitabujijwe gusa mu mashuri, ahubwo nta n’ahandi byemewe mu gihugu kuko ni kimwe mu byaha bihanirwa.
Ati “Inkoni ivuna igufa ntivuna ingeso. Umuntu ntiyamenya ngo igipimo washyiraho ni umunyafu ungana ute, upima ibiro bingahe wakwemerwa, wapima imbaraga ki umwarimu akwiriye gukoresha igihe agiye kuwukoresha ko abantu bagira n’imbaraga zitandukanye n’umujinya ushobora kuba utangana.”
Mu butumwa bwe yasoje asaba abarimu kudakubita abanyeshuri, ahubwo bagakoresha uburyo butandukanye bwo guhana bahuguwemo.


text:
Ni igitaramo Riderman avuga ko kizaryohera umuntu wese ukunda injyana ya Hip Hop mu ndimi zitandukanye kuko azaririmba indirimbo amaze igihe akora ziri mu Kinyarwanda, Igifaransa ndetse n’Icyongereza mu rwego rwo gusangiza ubutumwa bwe n’abatumva Ikinyarwanda.
Mu kiganiro na IGIHE, umuraperi Riderman yasobanuye ko iyi album yise UKURI yayikoreye abantu b’ingeri zose, bakunda umuziki mu njyana zishamikiye kuri Hip Hop na Rap ndetse akaba yaragerageje kuyishyiraho ibihangano yakoranye n’abandi bahanzi bakunzwe mu Rwanda.
Yagize ati “Iyi album ifite indirimbo 30 ziri mu njyana zitandukanye zirimo Hip Hop, Zouk, Afrobeat, Reggae, Crunk [...] Nayikoranyeho n’abahanzi benshi bo mu Rwanda kurusha kuri album zabanje.”
Igitaramo cyo kumurika iyi album kizaba kuri Noheli tariki 25 Ukuboza 2016 kuri Petit Stade aho uyu muhanzi yagiye amurikira album ze mu myaka icumi ishize.
Mu kumurika iyi album nshya Riderman azafashwa n’abahanzi barimo Urban Boyz, Bull Dogg, Fireman, King James, Social Mula, Ama-G, Christopher, Umutare Gaby na Jack-B.
Album ‘Ukuri’ igizwe n’indirimbo 30, ije ikurikira izindi album zikubiyeho indirimbo za Riderman zakunzwe mu myaka yatambutse. Uyu muraperi afite izindi album yasohoye zirimo Rutenderi, Impinduramatwara, Igicaniro, Kwibambura, Igikona na Drame.
Bitandukanye na benshi mu bahanzi bakunze gukorera ibitaramo kuri Petit Stade ntibyitabirwe, Riderman ni umwe mu bakunze kuhabonera abafana benshi ndetse hakuzura. Abajijwe niba nta mpungenge atewe no kuba ibitaramo byinshi bikomeye byagiye bibera kuri Petit Stade mu gihe cya vuba byarakunze kubura abafana, Riderman yavuze ko afite icyizere ko igitaramo cye kizitabirwa.
Ati “Ni byo koko ibitaramo bimaze iminsi bibera muri Petit Stade bigenda bibura abantu ariko dufite icyizere ko abantu bazitabira igitaramo cyacu. Imana nibishaka.”
Indirimbo zigaragara kuri album nshya ya Riderman zasohotse harimo iyitwa “Uwo ndi we”, “G.O.O.M.S”, “Amen”, “Inzozi mbi zabo”, ndetse n’iheruka yakoranye na Bruce Melodie bise “Wancitse vuba”.


text:
Nta mwungeri mwiza nk’Uwiteka
Waba warigeze wumva umwana arimo asubiriramo abantu abatungira agatoki ati ‘’Uriya ni Papa, ni Dadi’’? Ikintu gikomeye uriya mwana aba ashaka kukumvisha ntutekereze ko ari izina Papa cyangwa Dadi nk’uko bamwe babivuga, oya, icyo ashaka ko wumva ni uko ari uwe bwite.
Arashaka kumukuratira ko ari mwiza, afite imbaraga, mbese nta muntu umeze nkawe, uyu mwana iyo ari kumwe nawe, uwo abonye wese amwiyenzaho, utwana tugenzi twe ntatinya kudukanga, yewe n’iyo bahuye n’igikoko ari kumwe na Se, ntatinya kugikanga, kuko yizeye ko ari kumwe n’umubyeyi we, kandi yizeye ko nta kintu ashobora kuba bari kumwe.
Nizera ko ukuntu Dawidi abivuga nawe muri Zaburi ya 23 ngo ‘’Uwiteka ni Umwungeri wanjye,…’’ Ntekereza ko yashakaga noneho gutangaza isano ye n’Imana gusa. Birumvikana ko Dawidi yari abizi neza ko arimo kuvuga Imana y’ijuru n’isi, itegeka ikirere, Imana ishoborabyose kandi ibera hose icyarimwe, ariko muri uriya mwanya avuga, nta kindi yitayeho cyangwa undi muntu uwo ari we wese, arimo kuyifata nk’iye bwite, mbese ibaye umutungo we ku giti cye. Haleluya!!!!
Biba biryoshye cyane gufata Imana nk’umutungo wawe bwite, ukumva ikubereye umwungeri, ukamera nka wa mwana na Se.
Nk’umwana w’Imana, dufite natwe amahirwe yo kubireba nka kuriya Dawidi tukavuga buri wese ngo ‘’Uwiteka ni Umwungeri wanjye’’. Wenda nubwo uri gusoma bitekerezeho gato. Yego ni Imana ya bose, ariko ni Imana yanjye nawe ni Imana yawe, iragukunda, ifite umugambi mwiza ku buzima bwawe, izi buri kimwe cyose ku buzima bwawe. Uwiteka ni Umwungeri wawe, N’ubu usoma ubu butumwa irimo igendagenda ku buzima bwawe. Imana ishimwe cyane.
Imana itwitaho buri umwe umwe muri twe kuruta cyane uko Umwungeri usanzwe yita ku ntama ze. Uwiteka ni Umwungeri wanjye (amenyera ibyo kurya, aranyobora, ibyo kwambara) sinzakena. Imana yita ku byifuzo byacu byose, ni umurinzi wacu kandi niwe uduha ibyo dukeneye byose.
Muri iyo Zaburi ya 23 ku morongo wa kabiri Dawidi yaravuze ngo ‘’Andyamisha mu cyanya cy’ubwatsi bubisi, Anjyana iruhande rw’amazi adasuma.’’ Imana itwitaho kandi izi ibyo dukeneye, nubwo itakora ibyo tuba turimo gutekereza ariko ireba ko dufite ibikwiriye.
Ku murongo wa gatatu yaravuze ngo ‘’ Asubiza intege mu bugingo bwanjye, Anyobora inzira yo gukiranuka ku bw’izina rye.’’ Imana niyo ituyobora cyane ko ariyo izi aho itujyana, ni nayo imenya aho itunyuza. Niyo idusubiza intege mu bugingo bwacu kandi ikatuyobora inzira yo gukiranuka atari uko tubikwiriye, ahubwo kubw’imbaraga ze no kubw’izina rye.
Ku murongo wa 4 na 5 haragira hati ‘’Naho nanyura mu gikombe cy’igicucu cy’urupfu, Sinzatinya ikibi cyose kuko ndi kumwe nawe, Inshyimbo yawe n’inkoni yawe ni byo bimpumuriza. Untunganiriza ameza mu maso y’abanzi banjye, Unsīze amavuta mu mutwe, Igikombe cyanjye kirasesekara.’’ Nubwo ubuzima bwazamo ibiteye ubwoba gute, dupfa kuba tukiri mu Mana, nawe yemera kutubera Umwungeri wacu, nta mpamvu yo gutinya, kuko ahora atubereye maso kandi ahora aturinda buri munsi.
Hari ibintu tunyuramo bimeze nk’urupfu, ariko Dawidi yaravuze ngo sinzatinya ikibi cyo nubwo cyangeraho, kuko ndi kumwe nawe.
Dawidi asoza iyi Zaburi ku murongo wa 6, nibwo yavuze amagambo meza ngo ‘’ Ni ukuri kugirirwa neza n’imbabazi, bizanyomaho iminsi yose nkiriho, Nanjye nzaba mu nzu y’Uwiteka iteka ryose.’’ Nta kintu kinejeje nko kuzirikana ko kugirirwa neza n’imbabazi by’Imana bizakomaho iminsi yose, udakuyemo n’umwe. Ni ukuvuga bizabana nawe bikubanzirize, biguherekeze iminsi yose y’ubuzima bwawe ugihumeka. Ibyaba byose ,nta gikwiye kugutera ubwoba kuko Uwiteka akwitayeho, kandi azakurinda, niwe Mwungeri wawe ntuzakena.
Uwiteka ni umwungeri mwiza, kandi Umwungeri mwiza areberera intama ze nk’uko umubyeyi areberera abana be. Ndabizi neza ko wenda hano ku isi twese ntitubanye neza n’ababyeyi bacu, kandi burya satani ahora ashaka kwangiza umubano hagati yawe na So, ahora yifuza ko dukura tudafitiye Imana icyizere kuko akenshi dutekereza Imana nk’abandi babyeyi basanzwe.
Ni byiza ko dufite Data wo mu ijuru udukunda kandi utwitaho buri munsi. Dushobora rero kurushaho gushimangira ubusabane bwacu nawe kandi umuntu wese ku giti cye. Iyo umwana afitanye ubusabane na Se babanye neza, akamwisanzuraho, anezezwa no gutangariza abantu bose ko ari Se. Azakunda kubwira abantu ati ‘’uyu ni papa, Dadi’’ nka Dawidi nawe ubu wavuga uti ‘’Uwiteka ni Umwungeri wanjye, sinzakena.’’
Imana iguhe umugisha, Amen.


text:
Abakristu, hari igihe baba bafite umubano utari mwiza n’Imana, icyubahiro n’igitinyiro cyayo kibavaho. Ibi bishobora gutuma Umwanzi abigabiza ku buryo bworoshye. Pastor Vincent de Paul Nsengimana (Pastor Viva), akangurira buri mukristu kubaha Imana, igitinyiro cyayo kikamugarukira.
“Abarokore turamutse turi ku rugero rwo kubaha Imana nk’uko ibishaka, nta murozi watinyuka kuturoga. Nta murozi wagutinyuka kuko akikureba gusa, we ubwoba bwabanza bukamwica.”
Akomeza kandi atanga urugero rwa Balamu washakaga kuvumisha Abisiraheli bwo bavaga mu Misiri, akoresheje Baraki .
Baraki yagiye kubavuma aravuga ati: “Ni nde ubasha kubara umukungugu w’ubwoko bwa Yakobo? Cyangwa ni nde ubasha kubara igice cya kane cy’Abisiraheli? Icyampa nkipfira nk’uko abakiranutsi bapfa, iherezo ryanjye rikaba nk’iryabo.” Kubara 23:10.
Ashingiye kuri iri Jambo, Pastor Viva avuga ko abakristu baramutse bubashye Imana neza, ntawabasha kubagirira nabi.
“Niyo umuntu yagerageza kukurwanya, uko byagenda kose, iyo wubaha Imana ugakurikiza amategeko n’amateka yayo, ushaka kukugirira nabi, akugirira ubwoba ntakintu yari yakora.”
Impanuro aha abakristu, ni ukubaha Imana; bakita cyane kumubano bagirana na yo.


text:
Abantu 60 barohamye mu mugezi bavamo ari bazima
Abantu 60 barohamye mu mugezi wa Nyagisenyi uri mu murenge wa Rweru muri Bugesera, bose barohorwa mu mazi ari bazima.
Abo baturage barohamwe muri uwo mugezi uri hagati y’akagari ka Sharita na ka Nkanga kubera impanuka y’ubwato butatu bari barimo yabaye mu gitondo cyo ku itariki ya 09 Ugushyingo 2016.
Ubwo bwato bwari burimo abahinzi bajyaga guhinga mu kirwa cya Sharita mu gishanga cya Kiborera bavuye mu kagari ka Nkanga.
Rubasasa George, umunyamabanga nshingwabikorwa w’akagari ka Nkanga avuga ko iyo mpanuka yatewe n’ingufu z’amazi y’umugezi wa Nyagisenyi kuko yarafite imbaraga nyinshi.
Agira ati “Ayo mazi yasunitse ubwato bw’imbere maze bugonga ubwi’nyuma nabwo bugonga ubwari bubukurikiye niko guhita barohama mu mazi”.
Uyu muyobozi akaba avuga ko bahise batabarwa n’Ingabo z’Igihugu (RDF) zikorera mu mazi (Marine) yo mu kiyaga cya Rweru.
Agira ati “Nubwo abo baturage babashije kurohorwa, ibintu byabo byari biri mu bwato nk’amagare, amasuka n’ibindi bikaba bitabonetse byose kuko ibyinshi byabuze. Gusa turishimira ko ntawahasize ubuzima.”
Akomeza ahwiturira abaturage ko batazongera kwambuka amazi batambaye imyenda yabugenewe ituma badashobora kurohama.
Bamwe mubaturage bari batuye mu kirwa cya Sharika, batujwe mu mudugudu w’ikitegererezo mu kagari ka Batima.
Kenshi bambuka bajya guhinga muri iki kirwa kuko banze kureka imirima yabo. Abandi bo bahasize imyaka itarera aka ariyo mpamvu basubira kuri icyi kirwa kujya kuyireba.


text:
Abagore n’abakobwa batari bake usanga bagorwa no kugabanya ibitsike byabo ngo babihe umurongo ariko bakinubira ko nyuma y’igihe gito bihita bimera. Nyamara ngo ibi biterwa no kutabimenya kuko iyo ukoresha akuma kabugenewe kitwa tweezer cyangwa pince udahura n’ikibazo cyo kugabanya ibitsike buri munsi.
Tweezer rero bayikoresha bapfura buri gatsike kamwe kamwe aho bagafastisha utwinyo twayo hanyuma bagakurura agatsike kakavamo gahereye imbere mu mubiri bitandukanye no kuzogosha.
Iyo ukeresha tweezer (pince) mu kugabanya ibitsike bituma ibitsike bikura bitinze kurusha iyo ukoresha urwembe. Gusa hari abashobora kumara ukwezi batarongera kogosha abandi bakamara ibyumweru bibiri, icyumweru kimwe n’igice ndetse hari n’abamara icyumweru bitewe nuko umubiri w’umuntu uteye.
Ikindi cyiza cyo gukoresha tweezer ni uko iyo ibitsike bimeze, bigaruka byoroshye kuko iyo uri kogosha ukoresheje tweezer ubikuramo kuva mu mizi.
Ibitsike ni kimwe mu bigaragaza ubwiza bw’umugore bikaba bisaba kwitabwaho nkuko ibindi bice byerekana ubwiza cyane cyane mu maso byitabwaho.
Imyororokere
Uko wagabanya ibitsike bigatinda kumera
Abagore n’abakobwa batari bake usanga bagorwa no kugabanya ibitsike byabo ngo babihe umurongo ariko bakinubira ko nyuma y’igihe gito bihita bimera. Nyamara ngo ibi biterwa no kutabimenya kuko iyo ukoresha akuma kabugenewe kitwa tweezer cyangwa pince udahura n’ikibazo cyo kugabanya ibitsike buri munsi.
Labels: ubwiza


text:
Iyi myambaro irimo iyitwa “Butt lifter” na “Padded Underwear”.
Butt lifter ni umwambaro w’imbere ufite agashumi gaca mu kibuno,ahandi ikaba iteye nk’ikabutura ariko ifashe cyane. Inyuma ku mabuno hari imyenge amabuno yinjiramo maze uko iyahambira akazamuka akituga maze akabyimba akamera nk’uko igi riteye.
Iyi myambaro igaragaza neza amabuno ku bambaye amakanzu n’amajipo ku buryo babandi bakunda abakobwa bafite amabuno ateye neza batangira gushaka uko baba inshuti.
Butt Pads yo ni umwambaro twawita nk’ikibindo cy’amabuno. Ni utuntu tubiri ufata ukadutsindagira ku mabuno akabyibuha ariko hari nubwo tuba dukoranye n’umwenda.
Ukoze mu buryo iyo umuntu afite utubuno dutoya agira ibibuno binini kandi biteye neza, iyo awambaye.
Ubu bwoko bw’imyenda ngo bukundwa n’abahanzi, abanyamideli n’abandi basobanukiwe n’ibyo kwirimbisha bigezweho.
Iyi myambaro yakozwe ku mpamvu zitandukanye
Igaragaza neza abayambaye mu buryo bubereye ijisho ku buryo umuntu nawe abona ko byatumye agira imiterere idasanzwe.
Ituma umuntu yumva yuzuye neza , nta rwicyekwe afite rw’uko ateye nabi ahuhwo agatambuka yemye.
Yongerera icyizere uyambaye akumva ubwo abantu babonye ko ateye neza n’icyo ari buvuge kiza kumvikana vuba.
Ifasha abantu birirwa bicaye kubera akazi, abahora bicaye mu tugare kubera ubumuga n’abarwaye umugongo kudahombana amabuno cyangwa ngo bumve barushye kubera ko amabuno yashyushye.
Ifasha ba mukerarugendo n’abandi batembera ahantu nyaburanga kwirinda ko amahwa yabajomba ku mubiri, kwirinda kurumwa n’imibu, kuba baribwa n’ibikoko bigahita bigera ku mubiri ako kanya.
Ifasha abanyonga amagare kudakoboka cyangwa kunanirwa vuba;
Ifasha abamurika imideli kwigarurira abaguzi kuko iyo ubonye umuntu yambaye neza aberewe kugura na we ni nk’ako kanya.
Abakobwa bambara iyi myambaro bagize icyo bavuga
Mu kiganiro gisa n’igisekeje hamwe n’umunyamakuru wa IGIHE abakobwa bamwe bagize icyo bayivugaho.
Umukobwa umwe utemeye ko hatangazwa izina rye, yavuze ko atangira kubona Butt pads yayibonanye abandi bakobwa mu bukwe akumva arayikunze.
Ati “ Hari mu ntangiro za 2015 twatashye ubukwe, nari ndi mu bambariye umugeni.Abakobwa bandi twari kumwe bari bambaye aya makariso ya Butt pads maze mbona baraberewe.Ni njyewe utari uyambaye ariko wasangaga abantu bavuga ngo runaka yambariwe n’abantu bafite amabuno uretse umwe wabayobeyemo.
Numvise bimbabaje ariko nanjye hashize igihe gito ndayigura nkajya nemeza abandi.Gusa bisa nkaho byanyokamye kuko nsigaye numva nta mwenda nakwambara ntayishyizemo.”
Ishimwe w’imyaka 25 we ngo yitabiriye inama muri kimwe mu bihugu byo muri Afurika maze umuntu amubaza ukuntu we adateye neza kandi ari cyo abanyarwandakazi bazwiho maze atashye arayigura.
Ati “Ubusanzwe sinkunda ibintu byo kwihindura ariko kugira ngo ngaragare neza nk’umunyarwandakazi ,’butt lifter’ ndayambara nkihesha ishema.”
Akimpaye we ngo yamenye ko abasore bakunda abakobwa bafite amabuno manini bityo akaba yambara ‘butt pads’ kugira ngo azabashe kubona uwamushaka dore ko bitoroshye kubona umugabo mu gihe ari n’umushomeri.
Ati “Njyewe nakuranye n’abahungu bakambwira ko abasore benshi bakunda umukobwa ufite amabuno manini. Natinze kubona akazi ntangira kuyambara kandi umusore dukundana ambwira ko yishimira uburyo nteye neza.”
Igiciro ku isoko
Igiciro cy’iyi myenda ikunzwe cyane n’abanyabiroli ndetse n’abiyita abasirimu mu kurimba gitandukana bitewe n’aho uyiguze.
Ku mbuga za internet zitandukanye usanga iri hagati y’amadorali arindwi na 40.Mu Rwanda ho abaganiriye na IGIHE bavuze ko igiciro kiri hagati y’ibihumbi 30 na 20 bitewe n’aho icururizwa.
Ibibi byo guhora wambaye iyi myenda
Kwambara iyi myenda ihambira ibice by’umubiri cyane, bitera kudahumeka neza, bikaba byagira ingaruka k’uyambaye.Byangiza ibice by’imyororokere kuko hari imyambaro itorohera ibyo bice namba.Biviramo ba nyira byo ikoronizwa ku buryo adashobora kuva mu nzu atayambaye.
Amabuno se ni ngombwa ngo umukobwa akundwe?
Hari benshi bambara bene iyi myambaro kugira ngo bakundwe n’abasore kubera ikimero kiza ariko si cyo cy’ingenzi mu rukundo.
Urubuga elcrema rugaragaza impamvu eshatu amabuno atari yo ashingirwaho mu gukunda umukobwa, kuko iyo umuntu agukunda by’ukuri agukunda uko uri kose.
Ikindi ni uko ngo umuntu ahora ari mwiza uko yaba ari kose bitewe n’umureba ndetse amabuno manini y’umuntu udafite umutima mwiza cyangwa ubwenge ntacyo amaze kuko ahinduka nk’umutwaro kuri nyirayo.


text:
Kuri iki cyumweru mu karere ka Kayonza habereye isiganwa ku magare ry’urubyiruko ruri mu nsi y’imyaka 16. Iri siganwa rikaba ryabaye mu rwego rwo gukangurira abana bo mu mihanda gusubira mu ishuri no kureka ibiyobyabwenge.
Mu karere ka Kayonza hagaragara abana benshi birirwa bacuruza amagi mu tubari, bamwe bakavuga ko babikora mu gihe cy’ibiruhuko gusa, abandi bakavuga ko ariko kazi ka bo ka buri gihe.
Umuyobozi wungirije w’ishyirahamwe ryo gusiganwa ku magare mu karere ka Kayonza, Mbunda Alfred, yavuze ko isiganwa ryo kuri iki cyumweru ritandukanye n’andi masiganwa asanzwe abaho mu gihugu, huko ngo ryari rigamije kwiyegereza abo bana kugira ngo bagirwe inama ku buryo basubira mu mashuri ku bagiye bayacikiriza.
Yagize ati “hari abana benshi ubona ku mihanda, bamwe birirwa bacuruza amagi mu tubari kandi bari ku ishuri. Ibi rero ni ukugira ngo tubiyegereze tubagire inama, bityo bagaruke ku murongo wo gukunda ishuri no kureka ibiyobyabwenge”
Benshi mu bitabiriye iri siganwa bagiye bavuga ko bahisemo ubuzima bwo mu muhanda kubera ubukene bwo mu miryango ya bo, abandi bakabiterwa n’ubwumvikane bucye hagati y’ababyeyi mu miryango ya bo.
Abitabiriye isiganwa bakaba muri rusange barirangije neza kuko mu bakobwa 12 bari muri iri siganwa icumi babashije kurirangiza neza, ndetse n’abahungu 46 barangiza neza kuri 48 bari biyandikishije.
Abana bitabiriye isiganwa bose bahawe amakayi n’amakaramu mu rwego rwo kubakundisha ishuri, ndetse buri wese muri bo anahabwa umwambaro w’abasiganwa ku magare n’icupa batwaramo amazi mu gihe basiganwa.
Mbunda akaba asaba n’utundi turere tw’igihugu ko twajya dutegura igikorwa nk’iki kuko ngo gituma abana bo mu muhanda babona ko hari ababatekereza ndetse bikaba byanatuma bahindura imyitwarire mibi bari bafite.


text:
Abantu bafite ibintu byinshi baharanira mu buzima birimo nko kumeneyekana, gutunga byinshi, icyubahiro, kubaka amazina mu buryo butandukanye n’ibindi kandi byose byiza.
Iyo umuntu ashaka umukozi mu kigo cye cyangwa ahandi hantu bimusaba kumumenya. Agomba kuba yarubatse izina ariko mu buryo bwiza.
Si kenshi iyo umuntu agiye kuba ahantu abanza gutekereza inkuru azahasiga igihe azaba ahavuye. Gusa iyo birangiye igihe cye kirangiye hari ubwo yibuka ibyo atakoze byari bikwiye n’ibyo yakoze bitari bikwiye.
Iyo ushaka kumenya umuntu utamuzi urabaza bakakubwira uko bamuzi. Amakuru avugwa ku muntu afitanye isano n’uko bamufata, uko yitwara, uko avuga n’ibyo avuga, uko yambara, n’ibindi byinshi.
Mu bintu bitajya bigaruka mu buzima harimo igihe n’ijambo. Ibi byombi iyo bigucitse ntibigaruka kandi byose biragaruka bikagirana isano n’uko uzavugwa. Isura usigiye abantu niyo ibatera kubona icyo bakuvugaho.
Salomo nk’umuntu w’umuhanga yitegereje isi n’ibiyirimo, areba ibintu bifite agaciro kurenza ibindi, ibyo abantu baharanira byose, arangije afata umwanzuro, yemeza ko kuvugwa neza ari ikintu gihenze cyane. Salomo yaravuze ubwe ati ‘’biruta amavuta atamye y’igiciro cyinshi.’’
Kuvugwa neza biruta amavuta atamye y’igiciro cyinshi,…. Imigani 7:1
Bibaho ko umuntu ashobora no kukuvuga ibitari byo, wenda yakuvuga neza kandi atari ko kuri, ariko mu buzima bwose ku isi nta cyiza nko kuvugwa neza. Iyo bigeze ku mukristo noneho biba ibindi bindi.
Nubwo abantu baharanira byinshi mu isi ariko kuvugwa neza ni iby’igiciro cyinshi. Hari ighe winjira mu kigo runaka aho umukristo akorana n’abandi wababaza uti mundebere runaka w’umurokore bakaguseka, wagera muri karitsiye (Quartier) runaka ukabaza umukozi w’Imana ukabona abantu barumiwe bakakubwira ibitandukanye.
Iki gihe kirababaza kuko bishobora no gutuma wumva umutu akubwira ati ‘’aho gukizwa nka runaka nabireka’’. Ibi akenshi biterwa n’izina yubatse mu mitima yabo n’ibyo yagiye akora bikabatera kukuvuga nabi.
Umusore ashobora kujya kurambagiza umukobwa yagira uwo abaza akamubwira ati ‘’twara uzaba utubwira, azagutwikira mu nzu, uriya muryango ntibavugirwamo’’, n’ibindi byinshi bidakwiye kuvugwa k’umuntu wahindutse icyaremwe gishya muri Kristo Yesu.
Imana ijye idufasha guharanira kuvugwa neza kuko byo ubwabyo bivuga ubutumwa. Birababaza mu buzima iyo ubwiye umuntu udakijijwe ngo akizwe akajya aguha ingero z’abarokore badafite icyo bamurusha.
Amakuru y’umuntu arivugira agatuma imbaga y’abantu babona ko hari icyo abarusha kuko afite Yesu. Imana itwambike imbaraga tubeho dufite inkuru nziza n’amateka meza.


text:
Gasabo: Rwamurangwa ngo azibanda ku gutunganya imyubakire
Umuyobozi w’akarere ka Gasabo watowe, Rwamurangwa Stephen, avuga ko azihatira ku gutunganya imiturire kandi hikitabwa ku ngeri zose z’abantu.
Ibi akaba yabitangaje akimara gutorerwa kongera kuyobora aka karere, mu matora yabaye kuri uyu wa 26 Gashyantare 2016, aho hanatowe abamwungirije ndetse n’inama njyanama y’aka karere.
Akimara gutorwa, Rwamurangwa yashimiye abamutoye kubera ikizere bamugiriye, avuga ko azakomeza guteza imbere aka karere ariko akazibanda ku miturire.
Yagize ati “ kimwe ni uko tuzakomeza kurwanya akajagari mu myubakire ariko tukakarwanya ntawe duhutaje, tukazabifatanya n’izindi nzego bireba ku buryo umuntu azajya yerekwa aho yubaka hakurikijwe ubushobozi bwe kugira ngo hatagira uhezwacyane ko igishushanyo mbonera gitunganyije nezaâ€.
Akomeza avuga ko kugira ubushobozi buke bitavuga gutura mu kajagari kuko ngo bafite ahantu henshi hari imidugudu irimo inzu ziciriritse kandi zidateje ikibazo.
Mugiraneza Bernard, umujyanama wo mu murenge wa Ndera avuga bko yishimiye abayobozi batoye kuko ngo n’ubundi bakoraga neza.
Ati “twishimiye abayobozi twatoye kuko twite ko bazadukemurira ibibazo binyuranye birimo iby’abakene bagorwaga no kubona aho gutura kubera imyubakire y’umujyi iba ihenze cyane, tukumva bazabikora ku buryo buri wese azasubizwaâ€.
Muri aka karere ka Gasabo, Komite nyobozi yari isanzwe ikayoboye ni yo n’ubundi yongeye kugirirwa ikizere ngo yongere ikayobore ikaba igizwe na Rwamurangwa Stephen, umuyobozi w’akarere, Mberabahizi Remond Chrétien, umuyobozi w’akarere wungirije ushinzwe ubukungu n’iterambere na Nyirabahire Languida, umuyobozi w’akarere wungirije ushinzwe imibereho myiza y’abaturage.
Aya matora akaba yasojwe hakorwa ihererekanyabubasha hagati y’umuyobozi w’agateganyo wayoboraga akarere na komite yari imaze gutirwa.


text:
Ngoma: Inama y’igihugu y’abana yahize ko buri mwana yagira itungo mu rwego rwo kwigira
Mu nama abana basanzwe bagirana ku rwego rw’akarere n’ababahagarariye ndetse n’ubuyobozi bubafite mu nshingano, inama y’igihugu y’abana yafashe umwanzuro ko mu rwego rwo kwigira buri mwana agomba gutunga itungo rigufi maze rikazamufasha.
Binyuze mu kuzigama amafaranga make bagenda babona bahawe n’ababyeyi babo igihe bagiye ku ishuri (argent de poche) cyangwa amafaranga bahabwa ngo bagure utuntu, ngo baba bazajya bayazigama kugeza igihe haviriyemo ayagura itungo rigufi.
Umwana uhagarariye abandi bana mu nama y’igihugu y’abana mu karere ka Ngoma,Ngarambe charmant, aganira n’itangazamakuru yavuze ko umuco wo kwigira ugomba kubaranga kuva bakiri bato maze bakawukurana nkuko perezida wa Repubulika abisaba.
Yagize ati ”Natwe abana ntabwo twasigara inyuma muri gahunda yo kwigira. Umwana ufite itungo iyo ribyaye bimufasha mu kubona utuntu tumwe na tumwe yaba imyambaro, amakaye, n’ibindi atarinze gusaba abayeyi.”
Uyu mwanzuro ngo ukaba ugomba kugerwaho muri uyu mwaka utangiye wa 2014 kuburyo buri mwana azaba afite itungo rigufi, yaba inkoko, dendo, ihene ,ingurube cyangwa irindi tungo bitewe nuko azajya abona ubushobozi.
Nkuko aba bana babyivugira bemeza ko imyanzuro yagiye ifatirwa mu nama z’abana yagiye igerwaho ku kigereranyo cya 80 % bityo ngo bizeye ko n’uyu mwaka izagerwaho.
Abana bari bitabiriye iyi nama nabo bavuze ko bashmishijwe n’uyu mwanzuro kandi bavuga ko bazabishobora kuko hari amafaranga bahabwaga n’ababyeyi bakayonona kandi bagombye kuyazigama akazabyara andi.
Iyi nama yanafatiwemo imyanzuro itandukanye abana bazagenderaho muri uyu mwaka ikazahuzwa n’abandi bana bo mu tundi turere n’intara hagakurwamo iyo kurwego rw’igihugu.
Ibiganiro nk’ibi biba kandi umwanya wo guhabwa ibiganiro bitandukanye birimo ibibashishikariza kumenya uburenganzira bwabo, ndetse n’ibiganiro kukwirinda ibiyobyabwenge bahabwa n’inzego zitandukanye zirimo iz’ubutabera n’iza police.


text:
Zamura amaboko uranesha urugamba! Ev. Ernest RUTAGUNGIRA
(Kuva 17: 10 -13)
Yosuwa abigenza uko Mose yamutegetse, arwanya aba Maleki… Mose na Aroni na Huri barazamuka bagera mu mpinga y’uwo musozi. Mose yamanika amaboko Abisirayeli bakanesha, yayamanura Abamaleki bakanesha, maze amaboko ya Mose araruha. Bajyana ibuye bararimutega aryicaraho, Aroni na Huri baramira amaboko ye, umwe iruhande rumwe undi urundi , Amabokoye arakomera ageza ku zuba rirenga. Yosuwa atsindisha Abameleki n’abantu baho inkota.
Urugamba rw’umubiri rugira amabwiriza ndetse n’ibikoresho byarwo, urw’Umwuka narwo ni uko, Uru rugamba Yosuwa yarwanye tutagiye kure rushushanya intambara turwana na Satani , n’abadayimoni, Bibiliya isobanura neza ko abo turwana nabo muri uyu murimo w’Imana atari abantu, n’ubwo Satani yakorera mu banu ariko ni Imyuka mibi iturwanya (Abefeso 6:12)
Umwuka utsindwa n’umwuka, umubiri ukaneshwa n’umubiri, Kunesha imyuka mibi bisaba imbaraga ziva ku Mana, ni nayo Mpamvu Mose iyo amaboko yamanukaga batsindwaga, bivuze ko iyo urangaye Gato ku rugamba rw’umwuka, ntutegere Imana amaboko, ntuyisabe imbaraga Satani yagutsinda kandi bitari ngombwa.
Zamura amaboko uranesha urugamba, Hamagara Yesu arakuneshereza, Senga wongere usenge, ntucogore, Imana irakuneshereza, n’ubwo ubona bigeze ku munota wa Nyuma ku mana nta biracitse, n’ibyapfuye irabizura.
( Ibyak 5:17-24) Abatambyi bagerageje kurwanya umurimo w’Imana bafunga intumwa ariko ab’itorero barasenga, Imiryango irafunguka,, Gusenga guhindura byose, Petero nawe ( Ibyak 12:5 ) Ngo nuko Petero arindirwa munzu y’imbohe, ariko ab’itorero bagira umwete wo kumusabira ku mana, Herode araye ari bumusohore, IRYO JORO......iminyururu imuva ku maboko , …..Marayika aramubwira ati kenyera, ....Petero yisanga hanze y’uburoko, Ngizo imbaraga zo gusenga, zikingura n’ibihome, zigakura iminyururu ku maboka, None ni iki cyananira amasengesho ? Nawe Zamura amaboko uranesha urugamba.
Nsoje mbabwira ngo Ongera uzamure amaboko, Imana iramanuka kunesha kwayo kwigaragaze Amen. Ernest RUTAGUNGIRA


text:
“Ni jye nzira n’ukuri n’ubugingo: nta wujya kwa Data ntamujyanye.” Yohana 14:6.
Urupfu rusobanuye gutanduka kw’iteka ryose n’Imana. Imana yo iha cyane agaciro ubuzima bw’iteka ryose. Umuntu wese yabyanga cyangwa akabyemera agomba gupfa uru rupfu rw’umubiri, keretse Yesu Kristo aramutse agarutse kujyana itorero akiriho.
Yesu Kristu ni we bugingo. No mu butumwa bwiza bwa Yohana, ni ko amwita. “Muri we harimo ubugingo, kandi ubwo bugingo bwari Umucyo w’abantu.” Yohana 1:4.
Ibi bisobanuye ko Umwana w’Imana Yesu Kristu ari we soko y’ubugingo; nta handi bushobora kubonerwa uretse muri we. Imana itanga ubugingo, yahaye n’Umwana wayo ubwo bubasha bwo gutanga ubugingo (Yohana 5:26), kandi yifuza guha buri wese ubwo bugingo akava mu byaha. Umwana w’Imana ubwe yarivugiye ati “…ariko jyeweho nazanywe no kugira ngo zibone ubugingo, ndetse ngo zibone bwinshi.” Yohana 10:10.
Ese ubugingo buhoraho bubonywa bute? Igisubizo cy’iki kibazo kiri mu iri Jambo Yesu Kristu yivugiye: “Ubu ni bwo bugingo buhoraho, ko bakumenya ko ari wowe Mana y’ukuri yonyine, bakamenya n’uwo watumye ari we Yesu Kristo.” Yohana 17:3.
Tugomba kuvuka ubwa kabiri, kugira ngo umuntu wacu wa kera wo muri kamere y’ibyaha apfe. Dukwiye gusobanukirwa Ijambo Intumwa Pawulo yandikiye Abakolosayi: “kuko mwapfuye kandi ubugingo bwanyu bukaba bwarahishanywe na Kristo mu Mana.” (Abakolosayi 3:3). Yesu Kristo ni we “…Mana y’ukuri n’ubugingo buhoraho.” (1 Yohana 5:20).


text:
Iki gikorwa cyo kwishyurira aba barwayi imyenda y’amafaranga bari babereyemo ibitaro bya Muhima cyabaye kuri uyu wa 2 Ugushyingo 2016, cyitabiriwe n’abanyamakuru n’abakuru b’ibinyamakuru bitandukanye bikorera mu Rwanda ndetse n’abari bahagarariye Ikigo cy’Igihugu gishinzwe Imiyoborere(RGB).
Havugimana Aldo, umuyobozi wa Radiyo Rwanda, yavuze ko iki gikorwa bakoze ari umugambi bihaye wo kwishakamo ibisubizo.
Yagize ati “ Biri muri gahunda twihaye yo kwishakamo ibisubizo kuko niba tugiye gutara amakuru tugasanga havutse ibibazo, ntabwo ari uko tuba twagiye gutara ibibazo ahubwo ni ukugira ngo ibyo bibazo bibonerwe ibisubizo. Natwe rero igihe tubonye uburyo bwo kuba byakemuka tugomba kugira uruhare mu gukemura ibibazo.”
Umuyobozi w’ibitaro bya Muhima, Dr Ndizeye Ntwali, yavuze ko bishimiye iki gikorwa, abasaba kuzagaruka.
Yagize ati “ Turishimye cyane kuba mwadusuye ikindi mukaba mwaje gufasha abarwayi bacu kuko ntabwo byari bisanzwe, rero kuba byabaye ni ibintu byadushimishije cyane ku buryo twabasabaga ko mwazagaruka n’indi minsi.”
Yakomeje avuga ko mu myaka ibiri ishize ibi bitaro biberewemo umwenda wa miliyoni 10 n’abarwayi bahivurije babura ubushobozi bwo kubishyura.
Umubyeyi wabyariye muri ibi bitaro akabura ubwishyu bw’amafaranga 77.410, yashimiye aba banyamukuru babashije kumwishyurira.
Yagize ati "Rwose nanjye nabyariye aha ariko kubera ko umugabo wanjye ari umukene utishoboye, nabuze ubwishyu ariko ndashimira aba bayobozi bandihiye umwenda nari mfite.”
Iki gikorwa cyo kwishyurira abarwayi babuze ubwishyu mu bitaro bitandukanye, biteganyijwe ko kizajya gikorwa buri kwezi.


text:
Kigali: Abubatse banyuranyije n’amategeko bahawe iminsi itatu yo kwisenyera
Bamwe mu batuye Akagari ka Ruliba mu Murenge wa Kigali mu Karere ka Nyarugenge, baravuga ko hahawe iminsi itatu yo kuba barangije kwisenyera inzu bubatse nta byangombwa ariko bakibaza aho bazerekeza mu gihe umurenge uvuga ko wabihanangirije kenshi.
Mu mvugo irimo ikiniga rimwe na rimwe iherekezwa n’amarira, aba baturage batangarije IGIHE ko ibi babisabwe n’ubuyobozi mu nyandiko, ariko bakavuga ko batazi aho bazerekeza kuko ngo batahabona.
Nahimana Beline uri mu bahawe ubu butumwa bwo (...)
Bamwe mu batuye Akagari ka Ruliba mu Murenge wa Kigali mu Karere ka Nyarugenge, baravuga ko hahawe iminsi itatu yo kuba barangije kwisenyera inzu bubatse nta byangombwa ariko bakibaza aho bazerekeza mu gihe umurenge uvuga ko wabihanangirije kenshi.
Mu mvugo irimo ikiniga rimwe na rimwe iherekezwa n’amarira, aba baturage batangarije IGIHE ko ibi babisabwe n’ubuyobozi mu nyandiko, ariko bakavuga ko batazi aho bazerekeza kuko ngo batahabona.
Nahimana Beline uri mu bahawe ubu butumwa bwo gusenya inzu abanamo n’abana be batatu na muramukazi we, yatangarije IGIHE ko ibyo basabwe bumva bibarenze bakaba barabuze icyo bakora. Yibaza aho azerekeza namara kwisenyera. Avuga ko adashobora kwisenyera, kuko ngo iyi nzu yayubatse ku mafaranga agera kuri miliyoni eshanu yagujije kandi ataranarangiza kwishyura.
Aba baturage bavuga ko bubaka babifashijwemo n’ubuyobozi bw’umudugudu. Hari urugero umwe uvuga ko yahaye umukuru w’umudugudu amafaranga agera ku bihumbi 150 ngo amureke yubake.
Abayobozi b’imidugudu ariko bo barabihakana. Uwitwa Kanyarutoki Dieudonne wo mu Mudugudu wa Ruhango ugomba gusenywamo inzu umunani avuga ko abo baturage babeshya, kuko baca mu jisho ubuyobozi bakubaka bavumburwa bakabwitakana.
Umunyamabanga Nshwingwabikorwa w’Umurenge wa Kigali Munyaneza Aimable, avuga ko bakunze gusaba abaturage kwirinda ibikorwa nk’ibyo ariko bakarengaho bakabikora. Ngo ni yo mpamvu bishobora kubagiraho ingaruka, mu gihe nyamara ngo usabye icyangombwa cyo kubaka agihabwa.
Munyaneza yongeraho ko gusenya izo nzu nta tegeko bizaba birenzeho, kuko biri mu mabwiriza agenga imyubakire mu Mujyi wa Kigali. Avuga ko uwatangiye ibikorwa by’ubwubatsi atabifitiye ibyangombwa bisenywa, agatanga n’amande kandi akishyura ibyakoreshejwe mu kuza kumusenyera.
Ku bayobozi bavugwaho ruswa Munyaneza avuga ko bagiye kubikurikirana, uwo azagaragaraho akazahanwa.
Uretse izi nzu zigomba gusenywa, hari zimwe zimaze iminsi zishenywe muri aka gace zirimo ibiraro by’inka byari byarahinduwemo inzu zo kubamo. Ubu izizasenywa zigera ku munani.
Amabwiriza agenga imyubakire mu Mujyi wa Kigali yashyizweho n’Inama Njyanama y’Umujyi wa Kigali ishingiye ku itegeko ngenga No10/2006 ryo ku ya gatatu Werurwe 2006, muri iri tegeko ryasinyweho na Perezida wa Repubulika y’u Rwanda ingingo ya 49 ikaba iteganya ko uwarenze ku biteganywa na ryo ahanishwa ihazabu y’amafaranga ibihumbi icumi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Abaturage bo mu Murenge wa Nyarugenge mu Karere ka Bugesera bavuga ko kugira ngo uhabwe inka muri gahunda ya ‘Girinka Munyarwanda’, wemererwe gusana cyangwa kubaka inzu ubanza guha bamwe mu bayobozi bo mu nzego z’ibanze ruswa bataziriye ’ikiziriko’.
‘Abayobozi bakubaza niba ufite ikiziriko kugira ngo baguhe inka muri gahunda ya Girinka iyo utagifite ihabwa abagifite. Kugira ngo usane inzu cyangwa wubake usabwa ruswa guhera ku bihumbi bitanu kugeza kuri 20.’
Ibi ni ibivugwa na bamwe mu batuye mu tugari dutandukanye mu Murenge wa Nyarugenge mu Karere ka Bugesera.
Umugore umwe uba mu cyiciro cya mbere cy’ubudehe yagize ati “Twari turi mu muganda, abaturage bemeza ko nkwiye kujya mu bazahabwa inka mu budehe, noneho baramfasha nubaka ikiraro. Icyambabaje ni ukuntu Umuyobozi w’Akagari yaje kundeba iwanjye inka benda kuzitanga akansaba ikiziriko kubera ko ntishoboye narakibuze inka bayiha undi wabashije kumuha amafaranga ibihumbi 20.”
Mutiganda Jean Damascène, we yiyemerera ko yahawe inka kubera ko yatanze ikiziriko.
Yagize ati “Bansabye ikiziriko cy’ibihumbi 20, bambwira ko ari amafaranga yo kuzishyura abazapakurura inka mu modoka. Kubera ko nzi agaciro ko gutunga inka, naragujije ndayatanga.”
Nyandwi Justin, Umuyobozi w’Umudugudu wa Nyakabuye mu Kagari ka Kabuye mu Murenge wa Nyarugenge, avuga ko ibyo aba baturage bavuga atari ukuri.
Yagize ati “Ukuntu dutanga inka za Girinka cyangwa izo mu budehe barabikosoye, abaturage basigaye batoranyiriza abakene mu muganda. Abavuga ko basabwa ikiziriko ni imvugo nyandagazi ntabwo aribyo.”
Umunyamabanga Nshingwabikorwa w’Agateganyo w’Umurenge wa Nyarugenge, Karugwiro Antoinette, we avuga ko amakuru y’abaturage bakwa ikiziriko ari mashya kuri we.
Ati “Ibyo ntabyo nzi, hagize n’umuyobozi ubikora yabihanirwa.”
Umunyamabanga Nshingwabikorwa w’Akarere ka Bugesera, Hakizimana Elie, avuga ko mu bihe byashize hari abayobozi bo mu nzego z’ibanze bakaga abaturage ikiziriko ariko ubu bitakibaho.
Yagize ati “Ikijyanye n’ikiziriko ntekereza ko uyu munsi cyabaye amateka naho cyagaragara twakirwanya n’ingufu nyinshi zishoboka ntabwo dushobora kwihanganira ikintu nk’iki.”
Hakizimana yakomeje avuga ko mu myaka yashize gahunda ya Girinka Munyarwanda igitangira, hari bamwe mu bayobozi bagiye bagaragarwaho no kwaka abaturage ikiziriko.
Ati “Bari bafite imyumvire yindi yo kwizamura aho kuzamura inyungu rusange z’abaturage.”
Mu mwaka wa 2006 nibwo Guverinoma y’u Rwanda yatangije gahunda ya ‘Girinka’ ikurikirwa n’izindi zitandukanye hagamijwe gukura Abanyarwanda batishoboye mu bukene, ariko biza gutahurwa ko hari bamwe mu bayobozi zabereye inzira yo kwishakira indoke, mu bikorwa byo kuzishyikiriza ba nyirazo.
Ubwo yasozaga itorero ry’abayobozi b’inzego z’ibanze i Gabiro mu Karere ka Gatsibo tariki ya 19 Werurwe 2016, Perezida Kagame yagarutse ku bibazo bitandukanye bikunze kuranga abayobozi nk’aho barenganya abaturage, atanga urugero kuri gahunda ya Girinka.
Ati “Hari akarere gahunda ya Girinka itarageramo? Hari akarere iyo gahunda itagira ibibazo? Mbwira uti mu karere kanjye cyangwa ako nzi nta kibazo kijya kivuka. Hari ako muzi? Kubera iki? […] Abo baturage mugenda mugafata inka zabo ntimuzibahe, ndabibona aho mba nagiye hose, umuturage aba agira ati ‘ndakennye, ndapfuye, banyimye inka cyangwa ngo bari banshyize ku rutonde ngiyeyo umuyobozi runaka nsanga yarayitwariye’.”
Umukuru w’Igihugu yabajije abayobozi aho bazakirizwa icyo cyaha cyo kuba barambuye inka umuturage utishoboye barangiza “bakabeshya” ko ari abantu b’Imana.
Indi nkuruwasoma : Isinzi y’abayobozi mu mapingu bazira VUP na Girinka


text:
Yeremiya 29:11 "Erega nzi ibyo nibwira nzabagirira! Ni amahoro si bibi, kugira ngo mbareme umutima w’ibyo muzabona hanyuma. Ni ko Uwiteka avuga".
Bimwe mu bintu Satani ashaka kutwibagiza ni ukumenya umugambi w’Imana mu buzima bwacu. Iyo abigezeho, aba ashoboye umuntu mu buryo budasubirwaho.
Abantu bose yanesheje yabanje kubereka ko nta mugambi Imana ibafiteho. Urugero: Eva aneshwa Satani yaramaze kumwumvisha ko ibyo Imana yamubwiye atari byo...Muka Loti ahinduka inkingi y’umunyu yari amaze kongorerwa na Satani ko aho Imana imukura (I Sodomu) ariho heza kurusha aho imujyana. Ibi byamuteye gutera umugambi w’Imana umugongo. Na Yuda niko byamugendekeye.
Abanesheje Satani ni abantu bamenye neza umugambi Imana ibafiteho: Daniel, Yosefu, Yesu, Paholo, etc.
Uno munsi nibukijwe ibintu biranga umugambi w’Imana. Reka mvuge 6 muri byo.
1) Umugambi w’Imana ni mwiza; 2) Umugambi w’Imana ni umwihariko kuri buri wese; 3) Umugambi w’Imana urasobanutse kandi ni mugari; 4) Umugambi w’Imana utugeza mu mahoro no mu byishimo nyabyo; 5) Umugambi w’Imana urenze ubu buzima tubamo- n’uwiteka ryose. 6) N’ubwo warwanywa, umugambi w’Imana uranesha.
Ndakugira inama yo kumenya no kugendera mu mugambi w’Imana kuri wewe.
Umunsi mwiza kuri twese!
Ku bari mu Rwanda, iminsi mikuru myiza.


text:
ven.
04
mars
2011
ISOMO RYAMBERE
Igitabo cya Tobi (Tobi 11,5-17)
Muri iya minsi, Ana nyina wa Tobi 5yari yicaye, akenguza inzira uwo muhungu we yaturukamo. 6Nuko amurabutswe atungutse, abwira Tabiti ati «Dore umuhungu wawe araje, kandi azanye na wa muntu wamuherekeje!» 7Mbere y’uko Tobi agera hafi ya se, Rafayeli aramubwra ati «Ndabizi neza, amaso ye arahumuka! 8Uyasigeho ako gasabo k’ifi, uwo muti urakoraranya bya bihu byera, ubyomore kumboni; maze so ahumuke yongere arebe urumuri.»
9 Ana aza yiruka, umuhungu we amugwa mu nda; ni ko kumubwira ati «Ndongeye ndakubona, mwana wanjye! Ubu noneho ninshaka mpfe.» Maze asesa amarira. 10Tobiti na we arahaguruka asohoka adandabirana, aza ku irembo. 11Tobi agenda amusanga, ka gasabo akigafite mu ntoki, aramucigatira, amuhuha mu maso, aramubwira ati«Ihangane, dawe!» Amusigiramo wa muti, aramusagasira; 12nuko ayabyiringizamo ibiganza bye byombi, maze imvuvu zihungukira ku mpande z’amaso. 13Tobiti ahita amugwa mu nda, amarira arisesa, aramubwira ati «Nongeye kukubona mwana wanjye, wowe ndeba nkanezerwa!» 14Hanyuma aravuga ati «Nihasingizwe lmana! Nihasingizwe izina ryayo risumba ayandi yose ! Niharatwe abamalayika bayo batagatifu! Izina ryayo risumba ayandi riragahorana natwe, kandi n’abamalayika bayo nibubahwe uko ibihe bihora bisimburana. Kuko Imana yari yarancyashye, none dore umuhungu wanjye Tobi ndamureba!»
15Tobi yinjira mu nzu anezerewe, kandi asingiza Imana mu ijwl riranguruye. Hanyuma atekerereza se ukuntu urugendo rwe rwamubereye ruhire aba azanye feza, anamubwira uko yarongoye Sara, umukobwa wa Raguweli. Hanyuma yungamo ati «Ndetse nguyu araje, ageze ku irembo rya Ninivi.» 16Nuko Tobiti ajya gusanganira umukazana we, agenda yishimye kandi asingiza Imana, agera ku irembo rya Ninivi. Abantu b’i Ninivi bamubonye yigenza ari muzima nta we umurandase, bose baratangara. Naho Tobiti akabemerera ko ari lmana yamugiriye impuhwe, ikamuhumura amaso. 17Ageze iruhande rwa Sara, umugore w’umuhungu we Tobi, Tobiti, amuha umugisha, aramubwira ati «Urakaza neza mwana wanjye! Nihasingizwe Imana, yo igucyuye iwacu mwana wanjye! So arakagira umugisha, n’umuhungu wanjye Tobi awugire, nawe kandi uwuhorane mwana wanjye!»
ZABURI (Zab 146 (145),2.5, 6c-7, 8-9a, 9bc-10)
Inyik/ Mutima wanjye, singiza Uhoraho!
Nzasingiza Uhoraho mu buzima bwanjye bwose,
Ncurangire Imana yanjye igihe cyose nzaba nkiriho.
Hahirwa uwo Imana ya Yakobo ibereye umuvunyi,
maze akiringira gusa Uhoraho, Imana ye!
Ni indahemuka iteka ryose,
arenganura abapfa akarengane,
Abashonji akabaha umugati.
Uhoraho abohora imfungwa.
Uhoraho ahumura amaso y’impumyi,
Uhoraho agorora ingingo z’abahinamiranye,
Uhoraho agakunda ab’intungane,
Uhoraho arengera abavamahanga.
Ashyigikira impfubyi n’umupfakazi,
Ariko akayobagiza inzira z’ababi.
Uhoraho ni nyir’ingoma ubuziraherezo,
Akaba Imana yawe Siyoni,
uko ibihe bigenda bisimburana iteka.
IBANGONDIRIMBO RIBANZIRIZA IVANJILI (1 Tim 6, 15-16)
Alleluya Alleluya
Imana Nyirihirwe na Mugengabyose umwe rukumbi,
Umwami w’abami n’Umutegetsi w’abategetsi,
naharirwe icyubahiro n’ububasha ubuziraherezo!
Alleluya.
IVANJILI
+Mariko (Mk 12,35-37)
Muri icyo gihe, 35Yezu yigishirizaga mu Ngoro y’Imana, araterura ati«Ni iki gituma abigishamategeko bavuga ko Kristu ari mwene Dawudi? 36Kandi Dawudi ubwe yaravuze ati ‘Nyagasani yabwiye Umutegetsi wanjye ati: Icara iburyo bwanjye, kugeza igihe abanzi bawe mbahindura imisego y’ibirenge byawe.’ 37Uwo Dawudi yita Umutegetsi, yaba umwana we ate? » Abantu benshi bamwumvanaga umunezero.


text:
sam.
30
avril
2011
Nyagasani Yezu Kristu ,uri inshuti yacu
Nyagasani Yezu Kristu ,uri inshuti yacu
Uri Rudasumbwa!
Mu magambo yawe no mu bikorwa byawe ,
waduhishuriye Imana Data,
Umubyeyi w’abantu bose ,
uduhishurira uwo uri we: Umukiza wacu.
Udutumira kubana nawe.
Turashaka gukurikira intabwe zawe ahantu hose
Turagushimira kuko wigize umuntu.
Mwana Uhoraho w’Imana, wemeye kwicisha bugufi wigira umuntu.
Turagushimira kubera Urupfu rwawe n’Izuka ryawe;
Wumviye ugushaka kwa Data kugera ku ndunduro;
uba Umutegeka wa bose n’uw’ibintu byose.
Turagushimira kuko mu Ukaristiya yawe wagumanye natwe;
Muri wowe, mu gitambo cyawe duhimbaza uduhamagarira kunga ubumwe nawe.
Udutumira iwawe ngo tugukorere twamamaza Izina ryawe,
dukize abantu mu Izina ryawe,
dutumire abavandimwe bacu mu murima wawe.
Uhereza Roho Mutagatifu wawe atumurikire kandi adukomeze.
Bikira Mariya Umubyeyi wawe waturaze ku musaraba,
adushishikariza ubudatuza gukurikiza amategeko yawe.
Uri ubugingo bwacu.
Ibitekerezo byacu, urukundo rwacu n’ibikorwa byacu bishingire kuri wowe!
Uri Urutare twubakiyeho,
Kukwemera bibe ishingiro ry’imibereho yacu!
Turasabira Papa Benedigito wa XVI ,
Abepiskopi ndetse n’abategura Umunsi Mpuzamahanga w’Uruyiruko uzabera i Madride.
Turasabira imiryango yacu n’inshuti zacu cyane cyane abazakumenya kubera iryo huriro,
Turongera kugusaba ngo uduhe gushora imizi muri wowe
no kukwishingikirizaho dufashijwe n’ukwemera.
Amina
Traduction CEPJ


text:
1 Abatesalonike 5:18
Mu bibaho byose muhore mushima kuko aribyo Imana ibashakaho muri Yesu Kristo. Gushima Imana ni ubushake bw’Imana, kandi iyo umuntu adakoze icyo Imana ishaka bimuhindukira icyaha.
Icyaha kandi ni ugukora ikinyuranye n’ibyo Imana ishaka. Gushima Imana mu iteraniro bigira umumaro kandi ni ivugabutumwa kuko byongera kurema ibyiringiro muri benedata.
Hari abanga gushima Imana ngo batikoza isoni, bakanga gutanga ubuhamya ngo batisebya ariko gushima Imana ko yatubohoye ingoyi z’ibyaha dukwiye kubivuga cyane.
Pawulo we yajyaga ahamya cyane ko ashimira Imana yabonye ari uwo kwizerwa ikamugabira umurimo wayo nubwo yabanje kuba umwicanyi, umutukanyi n’ibindi,….
Dawidi we yaravuze ati nzamamaza imirimo Imana yakoze mu mahanga. Kwamamaza ni ugukoresha uburyo bwose icyo ushaka gutangaza kigakwira henshi, ku ma television, ku ma radio, mu binyamakuru, ku byapa,….uko niko twakagombye kwamamaza imirimo y’Imana kugirango abari muri ibyo bihe nk’ibyo natwe twarimo cyangwa twaciyemo Imana ikatugirira neza nabo bagire ibyiringiro ko Imana igikora nabo ibasha kubagirira neza.
Abantu benshi basigaye bapfobya amashimwe bakanga kuvuga ngo bagiye Dubai, bakanga kuvuga ko bambaye inkweto, uburyo bariye bagahaga nyamara nayo ni amashimwe kandi akomeye kuko abenshi baba baravukiye ahantu bitari gukunda no kugendera mu modoka, abandi bambaye inkweto bakuze, abandi babona ibyo kurya barashonje bikomeye ariko ibi byose ntibikwiye kwamburwa agaciro kuko biba byaraturutse ku buntu bw’Imana.
Gushima Imana bisobanuye ko wizeye Imana kandi ko ibyo wakira byose ariyo nkomoko yabyo. Ibi kandi bizamura kwizera kw’abantu ntibacike intege kuko babona ko Imana igikora imirimo n’ibitangaza.
Matayo 11 : 25 Muri iyo minsi Yesu aravuga ati Ndagushima Data, Mwami w’ijuru n’isi, kuko wahishe ibyo abanyabwenge n’abahanga ukabimenyesha abana bato. Yesu nawe yajyaga ashima Imana.
Luka 17 : 12:19 Akigera mu kirorero asanganirwa n’ababembe 10 barataka cyane bati Mutware Yesu tubabarire. 14 Ababonye arababwira ati nimugende mwiyereke umutambyi. Bakigenda barakira. 15 Umwe muribo abonye akize agaruka ahimbaza Imana n’ijwi rirenga, yikubita imbere y’ibirenge bye aramushima kandi uwo yari umusamariya. 17 Yesu aramubaza ati ntimwakize muri icumi ? Ba bandi cyenda barihe ? 18 Nta bandi bagarutse gujimbaza Imana keretse uyu munyamahanga ? 19 Kandi aramubwira ati Byuka wigendere kwizera kwawe kuragukijije.
Aba babembe 10 bose Yesu yarabakijije ariko hagaruka umwe gusa aza gushima. Imana ni urukundo kandi ivubira imvura abeza n’ababi, imanura imigisha ku bagome ndetse n’abanyabyaha nubwo abo bose batazirikana iryo shimwe.
Aba babembe bari bakize indwara yari ibagoye, yatumaga bahabwa akato, ariko mu kugaruka gushima hagarutse umwe gusa. Iyi niyo shusho y’iki gihe abantu benshi ntibajya bazirikana gushima Imana.
Uwo mubembe wakize wagarutse yagize umugisha wo kumva amagambo abandi batumvise. Yesu yaramubajije ati ntimwakize muri icumi none abandi barihe ? Kandi uwo wagarutse ntiyari n’umuyuda ahubwo yari umunyamahanga, nuko amubabarira ibyaha bye.
Ibi byerekana ko abantu batagiha agaciro ibyo Imana iba yakoze, bakabona ko ari ibisanzwe, ariko ibi byose Yesu arabinenga.
Ko abantu bari bakize kuki Yesu yabwiye uwagarutse ati igendere kwizera kwawe kuragukijije ? Nuko yahawe no gukira n’ibyaha ndetse n’ibindi byose. Ni kenshi Imana iyo yumvise amashimwe y’abantu bayishima ibaha n’ibindi batari basabye uko niko n’uyu mubembe hejuru yo gukira ububembe yamwongereyeho no kumukiza ibyaha.
Gushima Imana biduhesha kubona indi migisha tutari dufite. Hari abantu benshi bagiye bashima Imana bikayitera kugabira abantu ibindi, abo yagiye ihindurira amazina bitwaga,…
Twibuke Salomo yagiye gusenga Imana ayisaba ubwenge ibyo bintu bitungura Imana kuko iziko muri kamere ya kimuntu dusaba ibintu bifatika bitera Imana kumuha n’ibindi atasabye.
Umubwiriza we yaravuze ngo buri kintu kigira igihe cyacyo cyagenewe, hari igihe urira ikindi gihe ugaseka.
Uku gushima Imana mu buryo bwa mbere ni cya gihe ushima Imana kubyo iba yakoze binejeje ugaseka ukagubwa neza. Gushima Imana mu gihe uba watsinze, wageze ku byiza biroroshye, kuko uba uri mu gihe kinejeje.
Uyu munsi wa none abantu bafite amazu, bafite amafranga menshi ku ma compte yabo biroroshye ko bene abo bashima Imana biboroheye usibye ko hari n’abadashima Imana kubera kumva badashaka ko abantu bamenya uko bahagaze cyangwa ntibashake no kuvuga aho Imana yabakuye mbere yo kubona ibyo byose.
Ariko dukwiye gushima Imana kuko kutabikora ni ukunyuranya n’ubushake bw’Imana kandi ni icyaha.
13,293 total views, 22 views today